amanoisuno/poet huggingface dataset:
勉謝自明 楊時
少年力學志須彊，得失由來一夢長。試問邯鄲欹枕客，人間幾度熟黄粱。
臘月見桃花 楊時
脂臉輕勻作艷粧，未應潔白似梅香。夭紅不見凌霜操，漫向春前取次芳。
過蘭溪 楊時
紛紛朝市競秋毫，江上霜風正怒號。不問揚瀾與彭浪，翩然東下日千艘。
夜雨 楊時
似聞疏雨打篷聲，枕上悠揚夢半醒。明日覺來渾不記，隔船相語過前汀。
重經烏石舖 楊時
夾屋青松翠靄中，去年經此亦匆匆。重來烏石岡頭路，依舊松聲带曉風。
江上 楊時
寒雲幕羃結秋陰，月淡霜娥冷不禁。更祝江波休蕩漾，莫令清影碎浮金。
淮上獨酌 楊時
廉纖晚雨洗輕塵，天淡雲浮夜色新。頼有麯生風味好，不須邀月作三人。
吳國華暗香亭 楊時
漫愁青女妬新粧，已有風傳處處香。試問隠淪溪上客，欲將春色若爲藏。
虛心亭 楊時
山橫鰲背碧巑岏，亭對浮筠縹緲間。蕭散誰爲三徑侶，祇應長共白雲閒。
容照巖 楊時
清時投迹在嶔崟，一穴晴光破晚陰。刺草未容忘魏闕，故應長有子牟心。
藏春峽 楊時
山銜幽徑碧如環，一壑風烟自往還。不似武陵流出水，殘紅那得到人間。
綠陰亭上 楊時
沙邊幽鳥傍清漪，瀧下漁船逆浪歸。身在輞川圖畫裏，晴空惟欠雪花飛。
病中作 楊時
通衢隔轍斷經過，門巷空無雀可羅。驅去兒童卧虛室，蕭然惟一病維摩。
春波亭上 楊時
城頭飛蓋映朝暉，向晚遊人興未移。安得魯陽酣戰手，爲留羲馭更遲遲。
安禮以宏詞見勉因成絕句奉寄 楊時
萬鍾身外一牛毛，斗祿紛紛漫自勞。窮涸寧爲㺍獺笑，未容仰首試鳴號。
感事 楊時
桑麻腴地莽榛荆，騎士西來劍戟腥。藜藿陋儒心更鄙，但思干羽舞虞廷。
藍田溪上 楊時
夾籬桃李趁溪斜，淺淺清流映落花。欲問武陵源上路，度雲穿石認胡麻。
白公草堂 楊時
爐峰裊裊曉烟輕，雲入屏幃一枕清。高興自應無世累，獨於妾馬未忘情。
久旱 楊時
農郊阡陌起黄塵，望斷天涯絕點雲。疏懶無情訟風伯，幽窗時讀退之文。
過七里瀨  其一 楊時
拂雲高雁倚風摶，下視平湖萬里寬。搔首扁舟又東去，錢塘江上看波瀾。
過七里瀨  其二 楊時
扁舟東下幾時還，一席飛帆插羽翰。回首嚴陵臺上月，清風千古逼人寒。
勉懷 楊時
紛紛於我未忘情，疏懶多應捨怨憎。便好世間師柳惠，不須巖下問孫登。
梭山候潮 楊時
向晚牛羊沙岸歸，落帆烟浦候潮時。誰言江上須忠信，潮到于今自失期。
徐郎廟 楊時
古廟靈場枕碧巔，松楸依約鎖風烟。羽毛一去無消息，墮落人間幾百年。
送陳幾叟南歸  其一 楊時
連牆東郭倦追尋，高卧毗耶老病侵。自愧屠龍真拙技，漫令吾子費千金。
送陳幾叟南歸  其二 楊時
霾風霪雨濕征裾，隔雨樓臺半有無。南去定逢韓閣老，歸愚當見問夷塗。
送陳幾叟南歸  其三 楊時
幾年夢想到親闈，身逐行雲萬里飛。苕水未殊沂上樂，春風無負舞雩歸。
和陳瑩中了齋自警六絕  其一 楊時
畫前有易方知易，歷上求玄恐未玄。白首紛如成底事，蠹魚徒自老青編。
和陳瑩中了齋自警六絕  其二 楊時
八荒同宇混車書，一視那知更有渠。憑軾自應由砥道，徑蹊無處問歸與。
和陳瑩中了齋自警六絕  其三 楊時
行藏須信執中難，時措應容道屢遷。一目全牛無肯綮，騞然投刃用方安。
和陳瑩中了齋自警六絕  其四 楊時
造次欲安嗟孰是，參前無物若爲書。蕭條此意人誰問，興廢由來命也與。
和陳瑩中了齋自警六絕  其五 楊時
聖門事業學須彊，俚耳從來笑折楊。詭遇得禽非我事，但知無有是吾鄉。
和陳瑩中了齋自警六絕  其六 楊時
盈科日進幾時休，到海方能止衆流。只恐達多狂未歇，坐馳還愛鏡中頭。
閒居書事 楊時
輕風拂拂撼孤檉，庭戶蕭然一室清。隔葉蟬鳴微欲斷，又聞餘韵續殘聲。
送席二 楊時
摳衣丈席想多聞，高節應能與俗分。不用卑飛入幽谷，定知喬木在青雲。
寄游定夫  其一 楊時
絳帷燕侍每從容，一聽微言萬慮空。却愧猶懸三釜樂，未能終此挹清風。
寄游定夫  其二 楊時
蕭條清潁一茅廬，魂夢長懷與子俱。五里橋西楊柳路，可能鞭馬復來無。
含雲寺書事六絕句  其一 楊時
獸駭禽鳴翳蔚中，難將此意問鴻蒙。縈回小徑蒼苔滑，杖屨從今恐不通。
含雲寺書事六絕句  其二 楊時
北山山下一漁翁，形解心凝骨已融。支枕睡餘人寂寂，一軒明月滿窗風。
含雲寺書事六絕句  其三 楊時
山前咫尺市朝賒，垣屋蕭條似隠家。過客不須携鼓吹，野塘終日有鳴蛙。
含雲寺書事六絕句  其四 楊時
夾屋青松長數圍，午風搖影舞僛僛。幽禽葉底鳴相應，時引殘聲過別枝。
含雲寺書事六絕句  其五 楊時
竹間幽徑草成圍，藜杖穿雲翠滿衣。石上坐忘驚覺晚，山前明月伴人歸。
含雲寺書事六絕句  其六 楊時
蝶夢輕揚一室空，夢回誰識此身同。窗前月冷松陰碎，一枕溪聲半夜風。
荷花 楊時
照眼紅雲鬭晚霞，重重青蓋半傾斜。會須直跨三千仞，移取峰頭十丈花。
宜春溪 楊時
斜斜疏柳照清漪，藉藉殘紅自滿蹊。刺眼藤稍牽不斷，欲尋流水路還迷。
宜春道上 楊時
艷杏夭桃日日稀，空餘淑氣尚遲遲。誰人爲作留春計，莫放風花自在飛。
過豐城 楊時
清江渺渺綠浮天，博物無人繼昔賢。應有斗間靈氣在，誰能更與斸龍泉。
瀏陽五咏 渭水 楊時
洄淵浩蕩白鷗飛，老懶時來坐釣磯。岸幘行人聊自適，不應憔悴似湘縲。
瀏陽五咏 歸鴻閣 楊時
簾捲晴空獨倚欄，冥鴻點點有無間。秋風注目無人會，時與白雲相對閒。
瀏陽五咏 飛鷃亭 楊時
芙蓉彫盡蕙蘭芳，杖屨翛然一漫郎。鳬鶴短長寧復問，但知鵬鷃兩相忘。
瀏陽五咏 相公臺 楊時
柔條疏蔓綠交加，烟鎖雲涵去路賒。繡紱貂纓無處問，空餘雞犬兩三家。
瀏陽五咏 洞陽 楊時
聖童去後水雲閑，陳迹難尋草木間。獨有微言傳逸史，洞天寂寂在人寰。
縣齋書事  其一 楊時
簿書投老豈身謀，朱墨紛紛晚即休。平世功名歸稷禹，一瓢吾欲慕巢由。
縣齋書事  其二 楊時
一去人間二十年，空餘飛雪上華顛。清時最有求田樂，未愧陳登榻上眠。
縣齋書事  其三 楊時
身名於我兩悠悠，形影相忘懶贈酬。擬把一竿滄海去，飄然清世一虛舟。
醴陵丁君洋洋亭 楊時
依蒲泳藻兩相忘，宛有江湖氣味長。凭檻翛然真得計，祇應幽興在濠梁。
安西聞捷  其一 楊時
鷹揚塞外得非熊，萬里金城一箭通。玉帳投壺隨燕豆，坐看飛將縛驍戎。
安西聞捷  其二 楊時
將軍新擁節旄閒，紫塞雲浮豹尾班。白首邊城休悵望，馬蹄未出玉門關。
安西聞捷  其三 楊時
雅歌不待來天馬，謝質今應閉玉門。早勒勳名上彝鼎，放回春色滿乾坤。
出尉氏 楊時
隔林殘雪弄輕風，日射晴光玉縷紅。桃杏渾如梅欲綻，直疑身在故園中。
感事 楊時
權門車馬日紛紛，寂寞多應笑子雲。玄白定知非世尚，解嘲那復彊云云。
過廬山遇雨 楊時
江風吹雨逐人來，行過山前首重回。絕頂隔雲看不見，石稜崖角獨崔嵬。
題詩長老壁 楊時
維摩病士意超然，邊腹便便但晝眠。共說平時忙底事，烹茶煮藥過殘年。
東林道上閒步三首  其一 楊時
寂寞蓮塘七百秋，溪雲庭月兩悠悠。我來欲問林間道，萬疊松聲自唱酬。
東林道上閒步三首  其二 楊時
百年陳迹水溶溶，尚憶高人寄此中。晉代衣冠誰復在，虎溪長有白蓮風。
東林道上閒步三首  其三 楊時
碧眼龐眉老比丘，雲根高卧語難酬。蕭然丈室無人問，一炷爐峰頂上浮。
江上夜行 楊時
冰壺瀲灧接天浮，月色雲光寸寸秋。不用乘槎厲東海，一江星漢擁行舟。
過石首謁縣官回有作 楊時
萬事紛紛醉即休，無功可作酒泉侯。誰能載取千缸去，且向舟中打拍浮。
直舍書事 楊時
鱗鱗池面水初生，萍底青蛙自在鳴。誰使幽庭當鼓吹，雨餘時聽作新聲。
登峴首阻雨  其一 楊時
羊公風績幾經秋，獨遶龜趺爲少留。欲問荆人尋舊事，一江清泚自東流。
登峴首阻雨  其二 楊時
江浮雲影抱層欄，雲外青山一水間。盡日倚闌看不足，杖藜欲去更回還。
登峴首阻雨  其三 楊時
江風飛雨上雕欄，庭樹蕭蕭景自閒。向晚微雲遮不盡，好山渾在有無間。
登峴首阻雨  其四 楊時
庭前古木已經秋，天外行雲暝不收。倚杖却尋山下路，一川風雨濕征輈。
春早 楊時
雲天羃羃漏微光，疏懶惟添睡思長。枕上隔籬聞鳥語，半殘春夢更悠揚。
病中作  其一 楊時
此身如幻病何傷，白日無人景自長。寄傲南窗容膝地，時時飛夢到羲皇。
病中作  其二 楊時
過簷赫日晝如燔，睡轉庭陰始一反。縱有諸人來問疾，毗耶居士已忘言。
病中作  其三 楊時
寄形一榻日蘧然，倚杖支頤髻指天。莫逆過門無子祀，時來鑑井自跰𨇤。
病中作  其四 楊時
古椿朝菌已忘年，貧病寧須更問天。石彈不妨隨物化，自求鴞炙自應便。
病起 楊時
竹風带雨作秋聲，半睡惟聞鳥雀爭。老病衰殘惟骨立，白頭看鏡不須驚。
題陳宣事烟波泛宅 楊時
忘懷纓紱寄浮居，來泛烟波擬釣徒。我欲他時清洛上，爲君正櫓作鯔鯔。
偶成  其一 楊時
綠鬢潜驚老境催，更憐衰病困低回。但知周道平如砥，莫問瞿唐灧預堆。
偶成  其二 楊時
悠揚春夢成幽興，冷落溪光照酒巵。天闊雲浮遮不盡，浪平風過舞漣漪。
樂語口號  其一 楊時
庭下秋風颭旆旌，使君爽氣逼人清。功名共喜千齡會，尊酒仍逢四事并。甘谷殘英留晚翠，雍門餘曲有新聲。莫辭酩酊同民樂，鳳詔行催上玉京。
樂語口號  其二 楊時
靈槎初泛斗牛間，隠隠晶光照夜寒。况是春城多樂事，果逢星節駐征鞍。使藩暫屈留旌旆，雲路均同接羽翰。已寫風猷傳樂府，更磨琬琰一時刊。
出郊 楊時
雲根修蔓綠成陰，風雨園林懶重尋。春日去來人不問，碧桃朱李付幽禽。
春日五首  其一 楊時
春深不見鷅鶹聲，百舌時聞自在鳴。獨步移床卧深屋，細看新燕巧經營。
春日五首  其二 楊時
薔薇正好結花棚，擬爲幽軒作錦屏。窮巷寂寥人不到，空藏春色鎖深扃。
春日五首  其三 楊時
一番微雨一番晴，淡淡春容照眼明。庭外幽花自開落，飛揚無處覓殘英。
春日五首  其四 楊時
晴明百鳥囀新聲，摧啄幽花折粉英。冷坐隔簾呼不起，惜春無計若爲情。
春日五首  其五 楊時
雨餘殘日照窗明，風弄行雲點點輕。坐對庭陰人閴寂，時聞蛛網掛蟲聲。
春曉  其一 楊時
雲靄浮空半雨晴，茅簷未忍掃殘英。欲尋春物飄零盡，只有黄鸝一兩聲。
春曉  其二 楊時
浮花浪蕊自紛紛，點綴梅苔作繡茵。獨有猗蘭香不歇，可紉幽佩繫餘春。
登桐君山 楊時
翠崖千尺峙雲高，樓殿翬飛壓巨濤。檻外回峰自連著，祇因潭下有靈鼇。
讀東坡和陶影答形 楊時
君如烟上火，火盡君乃別。我如鏡中像，鏡壞我不滅。
題清芬閣 楊時
雄飛古君子，隠德不隠身。高行聳流俗，詩名逸古人。堂深雲鎖檻，木古歲藏春。凜凜嚴光列，英華日轉新。
初夏侍長上郊行分韵得偕字 楊時
講習豈無樂，鑽磨未有涯。書非貴口誦，學必到心齋。酒可陶吾性，詩堪述所懷。誰言曾點志，吾得與之偕。
送行和楊廷秀韵 楊時
學粗知方始爲人，敢崇文貌獨真誠。意雖阿世非忘世，志不謀身豈誤身。逐遇寬恩猶得祿，歸衝臘雪自生春。君詩正似秋風快，及我征帆故起蘋。
偈二首  其一 釋元易
十方同聚會，箇箇學無爲。此是選佛場，心空及第歸。
偈二首  其二 釋元易
若實無爲無不爲，天堂地獄長相隨。三尺杖子攪黄河，八臂那吒冷眼窺。無限魚龍盡奔走，捉得循河三脚龜。脫取殻，鐵錐錐，吉凶之兆便分輝。借問東村白頭老，吉凶未兆若何爲。休休休，古往今來春復秋。白日騰騰隨分過，更嫌何處不風流。
頌 釋元易
撥動乾坤步轉移，南觀北斗有誰知。金烏暮向西山急，曉逐扶桑半夜飛。
頌 釋曉純
軒昂師子首，牛足馬身材。三道如能入，玄門疊疊開。
偈 釋曉純
有箇漢自從曠大劫，無住亦無依。上無片瓦蓋頭，下無寸土立足。朝到西天，暮歸東土。
偈四首  其一 釋繼昌
五陵公子爭誇富，百衲高僧不厭貧。近來世俗多顛倒，只重衣衫不重人。
偈四首  其二 釋繼昌
木佛不度火，甘露臺前逢達磨。惆悵洛陽人未來，面壁九年空冷坐。
偈四首  其三 釋繼昌
金佛不度爐，坐歎勞生走道途。不向華山圖上看，豈知潘閬倒騎馿。
偈四首  其四 釋繼昌
泥佛不度水，一道靈光照天地。堪羨玄沙老古錐，不要南山要鼈鼻。
偈 化禪師
翠竹黄花非外境，白雲明月露全真。頭頭盡是吾家物，信手拈來不是塵。
偈 釋慧圓
這一交，這一交，萬兩黄金也合消。頭上笠，腰下包，清風明月杖頭挑。
偈 釋戒香
孟冬改旦曉天寒，葉落歸根露遠山。不是見聞生滅法，當頭莫作見聞看。
問懷秀禪師 僧某
昔日溈山水牯牛，自從放去絕蹤由。今朝幸遇師登座，未審時人何處求。
偈 釋紹慈
我祖別行最上機，縱橫生殺絕猜疑。雖然塞斷羣狐路，返擲須還師子兒。
偈 釋康源
山僧有一訣，尋常不漏泄。今日不囊藏，分明爲君說。寒時寒，熱時熱。
偈 釋宣能
石鞏箭，秘魔叉。直下會得，眼裏空華。堪悲堪笑少林客，暗携隻履度流沙。
句 章縡
船尾淮山青未了，馬頭隋柳綠相迎。
劉阮洞  其一 王漢之
洞府門閒白日賒，碧潭清影照雲霞。弄珠人捧江皋佩，刻玉巖開閬苑花。風月有情回俗駕，塵埃無處問仙家。歸來悵望金橋處，露滴桃源一徑斜。
劉阮洞  其二 王漢之
二女春遊閬苑花，醉邀劉阮飯胡麻。仙衣忽逐笙簫去，空倚山頭恨落霞。
石橋 郭茂倩
石橋庵下少徘徊，雪暗松林撥不開。坐久無人天向午，雙烏飛上施生臺。
見山臺 李夷行
□□□□□□□，紛紛紅紫簇虛簷。山光不肯饒春色，故向花間出數尖。
崇寧元年閏六月廿五日道祖再按鹽亭經光祿坂留題頓軒 薛紹彭
光祿坂高鹽亭東，潼江直下如彎弓。山長水遠快望眼，少陵過後名不空。當時江山意不在，草動怕賊悲途窮。客行益遠心益泰，即今何羨開元中。
和米芾李公炤家二王以前帖宜傾囊購取寄詩 薛紹彭
聖草神蹤手自持，心潜模範識前規。惜哉法書垂世久，妙帖堂堂或見遺。寶章大軸首尾俱，破古欺世完使離。當時鑒目獨子著，有如痼病工難醫。至今所收上卷五，流傳未免識者嗤。世間無論有晉魏，幾人解得真唐隋。文皇鑒定號得士，河南精識能窮微。即今未必無褚獠，寧馨動俗千金貲。古囊織褾可復得，白玉爲躞黄金題。
和米芾爲梁唐不收慰問帖寄詩 薛紹彭
聖賢尺牘間，吊問相酬答。下筆或無意，興合自妍捷。名迹後人貴，品第分真雜。前世無大度，危亂相乘躡。白髮如蓮帽，騧馬似瓜貼。觸事爲不祥，凶語棄玉躞。料簡純吉書，乃有十七帖。當時博搜訪，所得固已狹。于此半千歲，歷世同灰劫。真聖掃忌諱，盡入淳化篋。巍巍覆載量，細事見廣業。唐人工臨寫，野馬成百疊。硬黄脫真迹，勾填本摹榻。今惟典刑在，後世皆可法。
和米芾越竹紙詩 薛紹彭
書便瑩滑如碑版，古來精紙惟聞繭。杵成剡竹光凌亂，何用區區書素練。細分濃淡可評墨，副以谿巖難乏硯。世間此語誰復知，千里同風未相見。
論筆硯間物 薛紹彭
研滴須琉璃，鎮紙須金虎。格筆須白玉，研磨須墨古。越竹滑如苔，更須加萬杵。自封翰墨卿，一書當千戶。
秘閣觀書 薛紹彭
訪古求書二十年，二王真蹟幾人傳。每尋同好得消息，聞韶忘味心拳拳。諸家真贋可屈指，緹巾入手分媸妍。道山東觀富奇古，世人想望如雲天。此生塵俗分不到，九重有路來無緣。豈知司存預符璽，芸臺高議開賓筵。翰林入坐中執法，未容凡吏陪諸仙。酒闌接武上秘閣，皇居紫禁凌非烟。晉康法書在寶櫝，傍架牙籤一一穿。紫衣黄門許一見，忽開復閉嚴關鍵。右軍盡善歷代寶，八法獨高東晉賢。宏文舊物印章在，開元小篆朱猶鮮。草行無窮少真楷，硬黄色浄昏麻牋。鳳翥龍翔斜復直，烟霏霧結斷還連。溟漲筆力老轉劇，臨池尚嘆張學專。言奴得法號神俊，逼人體勢殊翩翩。自方家尊聘豪翰，駸駸欲過驊騮前。崇虛鵝羣最真蹟，萬里古色星日懸。筆乾墨淡不可搨，拙手添暈難磨湔。小璽肥書兩貞觀，每角一字居四邊。南朝妙鑒各題檢，懷充在後前僧權。爭妍取勢押縫尾，磐石卧虎推滿騫。琅琊世譜今乃識，寶章十代何蟬聯。忠良賊孽無去取，茂宏處仲同一編。其間楷真特蕭散，南平秘法傳僧虔。卷杪題官記年月，方慶疏封在石泉。當時盛事今不泯，曾看崔序傳遺篇。想見舉朝推好尚，小鍾發論頭風痊。髹奩別貯古雜跡，歷代作者堪比肩。叔懷陳人有晉法，伯英漢帖疑吳顛。誠懸送瓜特枯硬，歐取方險虞勁圓。虞文發願乃合作，壯古遒麗功力全。世間此帖豈有二，孔廟破石人猶憐。阿武章草五字句，畫松分行如直弦。牝鷄司晨足才致，蛾眉文墨爭蟬娟。青綾高標卷二十，淳化刻在諸帖先。仲尼夏禹謝太傅，山濤漢章東晉宣。體凡格陋漫收掇，一手臨寫煩雕鎸。二王妙跡半遺落，寶章虞柳俱見捐。無鹽刻畫廢西子，騏驥不御蹇著鞭。永熙聖學貴斯事，討論王著何備員。百年文物盛于昔，繼文真主方御乾。巖廊道業仰夔禹，太平黼藻宗雲淵。寶書傳世久未輯，明時盛事猶缺然。誰能借辨達聰聽，願求精識重評詮。收遺去陋再刊勒，鳩工不費數萬錢。嗟哉百卷頃刻過，安得放意徐窮研。歸來欲說急記取，瀛洲回首情悁悁。心存默想尚可記，以指畫被夜不眠。休論頑仙與才鬼，但得典掌甘終焉。
清閟閣 薛紹彭
虛堂幽幽竹森森，直節常便靜者心。秋檻風高聲戛玉，夜庭月白影篩金。檀欒相對復何有，掛壁丹青古名手。飛泉激石湧崖間，更愛霜鴻下葦灘。錦題玉軸照清閟，夐無一點塵埃氣。百尋砌下日相親，千畝渭川空自翠。
二花 薛紹彭
鮮鮮中園菊，粲粲籬東畔。的的秋水蓮，嫋嫋西風岸。迢迢白衣人，皓皓涉江腕。重陽尊酒親，霧夕容光爛。物生各有宜，不計年華晏。
奉寄魯直學士 薛紹彭
瘴地經行促棹謳，周南太史幾年留。後來遥識猶青眼，別久懸知半白頭。宋玉又經巫峽去，謫仙初罷夜郎遊。長江風水追難及，悵望春波一葉舟。
漢高帝試劍石 薛紹彭
豐沛布衣吳芮客，回首咸秦坐悽惻。漫隨霸楚西道遷，未甘漢地山河窄。隨身三尺青龍子，曾斷當塗素靈死。手提巖上試秋水，大石迎風開披靡。東歸欲整堂堂陣，吳兒未足勞餘刃。炎靈天啟定中原，大言成事人方信。君不見不侯飛將能射虎，誤中他山猶飲羽。
馬伏波事 薛紹彭
人生在衣食，但取飽與溫。下澤駕款段，曾不羨華軒。仕爲郡掾吏，身自守丘園。鄉里稱善人，此外不足論。志大心自勞，福厚禍有根。提兵泊浪間，薏苡讒謗喧。飛鳶跕跕墮，卧視瘴水昏。永懷平生時，空愧少游音。
白石潭 薛紹彭
輕舟繫石依蒹葭，春後清江便是家。蓬底爨烟將稚子，共携漁網曬晴沙。
荼䕷 薛紹彭
野白荼䕷夾路長，迎風不斷挹濃芳。鳳池荀令曾來否，幾許薰鑪敵此香。
經行三首  其一 薛紹彭
辯士祠邊半嶺松，不容凡木亂江風。筇枝拄到峰頭閣，天籟都歸十八公。
經行三首  其二 薛紹彭
水石相迎擊目新，兩峰秀色引朱輪。使君自比蘭亭後，金字磨崖更幾人。
經行三首  其三 薛紹彭
月分圓影委金波，峰面無塵瑩不磨。應是飛仙梳洗處，碧臺青綬掛雲蘿。
皇華 薛紹彭
橘樹松林綠徑長，竹籬縈繞當城隍。皇華何異投荒客，已過山川是夜郎。
詩一首 薛紹彭
東晉風流勝事多，一時人物盡消磨。不因醉本蘭亭在，後世誰知舊永和。
雲頂山 薛紹彭
山壓衆峰首，寺占紫雲頂。西遊金泉來，登山緩歸軫。昨暮下三峽，出谷已延頸。山名高劍外，回首陋前嶺。躋攀困難到，頼此晝亦永。巍巍石城出，步步松徑引。青霄屋萬楹，下俯二川境。玉壘連金雁，西軒列阡畛。青城與岷峨，天際暮雲隠。少城白烟裏，水墨澹微影。江流一練带，不復辨漁艇。東慚梓隘闕，右喜錦川迥。磐陀石不轉，枯枿弄芒穎。四更月未出，蕙帳天風緊。客行弊帤垢，到此凡慮屏。暫時方外遊，聊愜素心靜。明朝武江路，拘窘逐炎景。
左綿山中多青松風俗賤之止供樵爨之用郡齋僧剎不見一本余過而太息輒諷通守晉伯移植佳處使人知爲可貴東川距綿百里餘入境遂不復有晉伯因以爲惠沿流而來至此皆活作詩述謝并代簡師道史君 薛紹彭
越王樓下種成行，濯濯分來一葦杭。偃蓋可須千歲榦，封條已傲九秋霜。含風便有笙竽韵，带雨偏垂玉露光。免作爨烟茅屋底，華軒自在拂雲長。
和巨濟韵 薛紹彭
通泉字法出官奴，日日臨池恨不如。雙鯉可無輕素練，數行惟作硬黄書。鄉關何處三秦路，馬足經年萬里餘。多謝玉華宮畔客，新詩未覺故人疏。
詩一首 薛紹彭
晉大司馬至洛陽，威略已著推砍羌。聲馳江龍傳國光，右軍筆陣爭堂堂。妙用作意驅後鋩，驚鴻乍起游龍翔。仁祖無奕烏衣郎，排名篇末流遺芳。開元散落王涯藏，聯翩飛動茂密行。料簡鑒賞盛有唐，傳授視此真印章。
句  其一 薛紹彭
雨不濕行逕，雲猶依故山。
句  其二 薛紹彭
看雲醒醉眼，乘月棹迴瀾。
句  其三 薛紹彭
山水三更月，烟中一葉舟。
句  其四 薛紹彭
寒臨重閣迥，影带亂山流。
句  其五 薛紹彭
暮烟秦樹暗，落日渭川明。
句  其六 薛紹彭
平林映日疏，野草經寒短。
句  其七 薛紹彭
霜乾葉飄零，日出水清淺。
句  其八 薛紹彭
官冷繫懷非吏事，地偏相訪定閒人。
句  其九 薛紹彭
一馬春風過微雨，竹間歸路浄無塵。
句  其一○ 薛紹彭
鷗鷺驚飛起，秋風菱荇花。
句  其一一 薛紹彭
一徑入中渚，坐來惟鳥啼。
句  其一二 薛紹彭
水雲生四面，常恐世人迷。
句  其一三 薛紹彭
綠逕無行路，蒼苔露未晞。
句  其一四 薛紹彭
曾夢春塘題碧草，偶來霧夕看紅蕖。
句  其一五 薛紹彭
無人雲閉戶，深夜月爲燈。
句  其一六 薛紹彭
曉露凝蕪逕，斜陽滿畫橋。
句  其一七 薛紹彭
不眠聽竹雨，高卧枕風湍。
句  其一八 薛紹彭
橋橫雲壑連朝渡，雨暗燈窗半夜棋。
句  其一九 薛紹彭
微波拂凉吹，澹烟生遠樹。
句  其二○ 薛紹彭
天寒湘水秋，雨暗蒼梧暮。
句  其二一 薛紹彭
乘月多忘歸，往往带霜露。
句  其二二 薛紹彭
自然鷗鳥親，日與漁樵遇。
句  其二三 薛紹彭
去意已輕千里陌，深杯難醉九迴腸。灞陵葉落秋風裏，忍對霜天數雁行。
宿草堂寺 薛嗣昌
馳車晚叩古禪林，喬木參天一徑深。門外亂山連翠色，竹間流水潄清音。幽懷暫喜來栖處，高士遺蹤悉訪尋。誰會宗風當日意，庭前蒼檜尚青陰。
棲巖寺 薛嗣昌
出郭自然塵事少，携家况作棲巖行。千尋盡處暮雲碧，萬籟息時霜月明。林外扶疏竹影碎，嶺頭依約松風聲。他年若此卜幽隠，興來更遂登臨情。
遊洞霄宮 潘良正
石壇風冷露華凝，羣玉崢嶸簇畫屏。水赤久傳丹作井，山高時借翠爲庭。鶴迎仙馭迷三島，雲入洞天朝百靈。回首武陵歸去路，碧桃零落晚峰青。
秋霜閣 丁惟
高閣何年結構成，朱簾捲處眼偏明。階前古木寒雲色，澗底流泉碎石聲。山近烟嵐浮几席，樓高星斗在簷楹。我來三伏炎蒸候，便覺清風兩腋生。
詠邛江 榮咨道
平生林壑性，客宦久羈束。得麾邛江隈，雖遠愜所欲。雲水遠重城，青山長在目。
絕句 鄧春卿
在巷愧無顔子志，過廬難稱魏公心。望塵不敢希潘岳，雲滿南山雪滿簪。
詠地藏殿牡丹一莖五花 鍾離景伯
春風榮萬木，此卉異常葩。海角逢三月，僧房見五花。馨香驚俗眼，燦爛照高牙。公子休追賞，如來會上誇。
關山月 宋構
關山月，關山月，千里寒光射冰雪。一聲羌管裂青雲，隴上行人腸斷絕。腸斷絕兮將奈何，爲君把酒問常娥。冰輪桂魄圓時少，應似人間離別多。
關山雪 宋構
關山雪，關山雪，遠接洮西千里白。試登隴首瞰八荒，表裏高低都一色。日高融液流車轍，凍作堅冰敲不裂。早晚春風動地來，消盡寒威百花發。
東山高卧 林放
三間老屋青山幽，清風灑灑寒颼颼。脫巾坦腹卧其下，此身直與淵明儔。老松飛翠落夏簟，六月不暑凉於秋。人生百年一夢幻，世間萬事空悠悠。一聲野鶴忽驚醒，山爐活火茶烟浮。
贈琴僧 林放
霜林凋落雲影垂，朔風獵獵鼓寒威。偶來禪房訪虛寂，上人爲我彈金徽。此調悠悠泯千載，今日忽聞一嗟咨。上人所彈不在指，我亦非於耳聽之。霜天玉磬敲清曉，夜月秋聲動翠微。舉世紛紛愛箏筑，寂寥古意誰能知。過門不是鍾期子，慎勿汗漫調朱絲。
上堂偈 微禪師
日暖風和柳眼青，冰消魚躍浪花生。當鋒妙得空王印，半夜崑崙戴雪行。
頌 釋清滿
饑餐松柏葉，渴飲澗中泉。看罷青青竹，和衣自在眠。更有山懷爲君說，今年年是去年年。
偈 釋清滿
不是道，不是禪。每逢三五夜，皓月十分圓。
上堂偈 廣禪師
月頭東畔出，月向西邊沒。來去急如梭，催人成白骨。山僧有一法，堪爲保命術。生死不相干，打破精魂窟。
濯泉亭 朱蒙正
風浪江頭正激湍，小亭溪上水平寬。濯纓不做彈冠想，一曲滄浪釣雪寒。
臨寂偈  其一 釋若愚
本自無家可得歸，雲邊有路許誰知。溪光搖落西山月，正是仙潭夢斷時。
臨寂偈  其二 釋若愚
室裏千花羅網，夢中七寶蓮池。踏得西歸路穩，更無一點狐疑。
題玉泉 黄璞
水性能方圓，泉色常珪璧。雲山靜有輝，瓊液來無迹。泉上修禪人，曹溪分一滴。鑑止更澄源，紛紛萬緣息。
書鄧先生石几 項傳
昔聞河上公，今見濠上翁。姓名氏時易，道德經解同。
戲題指紋鬭牛圖 謝舉廉
左者前其角，右者後其足。浼君雙指螺，戰此兩觳觫。草長水遠日悠悠，不向桑間自在休。蝸頭尚可屠蠻觸，壁上從今鬭二牛。
西捷口號 謝舉廉
聖明陛下如先帝，闢國謀臣似召公。不遣毛嬙嬪漠北，只將魏尚守雲中。百年境土逡巡復，萬里窠巢指顧空。今日版圖非昔日，玉關西有嶺名葱。
浴日亭 謝舉廉
煌煌太陽精，浴以滄溟水。光潤無纖滓，畏愛從此始。
句  其一 謝舉廉
萬里一時開驥足，百年今始破天荒。
句  其二 謝舉廉
秋風鱠鱸絲，霜月持蟹螯。
鑑湖亭 李翔
古寺蕭蕭愁思濃，檻荷高下望秋風。一塵不到真幽處，萬象都含清景中。但見溪光來遠近，略無雲氣礙虛空。誰知刺史標名意，一片靈臺事事通。
朝天堤 李翔
兩山吞浪白如烟，忽見橋梁接岸邊。已是築成堤上路，不須重喚渡頭船。千年野鶴歸華表，百尺長虹駕巨川。歲物已收人力暇，閭閻爭頌使君賢。
滄浪烟雨 李翔
峰澗烟波翠靄濃，危亭飛聳到晴空。鴛來菡萏紅香裏，人在琉璃翠影中。洗出嵐光全是雨，捲回秋暑却因風。使君夜宴冰壺裏，更有銀河一派通。
句 許轂
一條碧水練鋪地，萬疊好山屏倚天。
呈東坡 袁點
青蓋美人回鳳带，繡衣男子返雲車。上天一笑渾無事，從此人間樂有餘。
詩一首 張大亨
方寸平田便有餘，子孫無復廢耕鋤。已將不死爲嘉種，更向無何築隠居。
福聖觀 姚祜
織女機成未剪裁，練光浮出五雲開。日邊瑩彩憑空落，澗底寒聲動地來。望徹九霄人錯愕，勢傾三井雪崩摧。卧龍欲起爲霖雨，肯逐洪波去不回。
遊虎丘 虞賓
相期到虎丘，出郭始乘舟。曠野雲山路，平原水國秋。客心還未喜，木葉已先愁。那得真僧在，重教石點頭。
醉仙崖 魯百能
高倚青冥插酒星，山崖誰作醉仙形。從來天地爲衾枕，應笑人間有獨醒。
同慶府 魯百能
山占仇池地，江分白馬氐。潭深龍自蟄，亭迥鳳曾棲。
九里 李熙載
巖穴玲瓏幾度秋，簪峰高插聳鼇頭。化人舊有阿羅漢，喜客今逢老比丘。石罅日聞甘露滴，山間時見慶雲浮。靈巖特爲南鄉設，從此生賢繼不休。
句 李熙載
一門萃忠孝，竹帛寫家聲。
麻姑山 范柔中
嵐迎曉日碧烟收，霜薄風清勝會遊。虎駕不來空紫府，真人應接又瀛洲。巖前野草冬猶秀，亭下飛泉凍亦流。他日卜鄰深有意，竟須平步揖浮丘。
泊舟 黄伯厚
片帆寂寞繞孤村，茅屋驚寒半掩門。行草不成風斷雁，一江烟雨正黄昏。
椒屯墟 黄伯厚
喬水村墟十里秋，漁鹽微利競蠅頭。平坡淺草眠黄犢，小渚輕波泛白鷗。竹外客喧山市散，柳陰人醉酒旗收。清幽彷彿西湖上，惆悵歸來獨倚樓。
句 楊希仲
回環萬木森幢蓋，縹緲三山落市廛。
仙都山 胡份
鳥道盤空上，松根抱石生。羽人分兩舍，鷄犬自聞聲。
遊雁門山 胡份
羲和前珥節，雲鎖已先開。仙鶴迎人至，山花拂酒來。問奇緣石室，伐陰出層臺。人影半空落，歸鷂足下迴。
句 胡份
絕艷更無花得似，暗香惟有月明知。
何仙姑祠 梅蟠
昔聞謝自然，今祠何女仙。昌黎久不作，奇事相留傳。當其始生時，紫雲光燭天。煉服雲母丹，紅玉飛瓊烟。窈窕顔不老，霞帔尚翩翩。琪花露含蕊，瑶水月在蓮。恍若坐深閨，真息長眇綿。左携魏夫人，右挾夏嬋娟。不入天台路，永同龍漢年。
句  其一 梅蟠
滄海有風鵬翼健，青雲得路馬蹄輕。
句  其二 梅蟠
延相堂前偏利市，衮衣相次又來迎。
寄郴守阮戶部 閻孝忠
郴陽古名邦，四座拱山色。秀氣鍾異人，闤闠儼仙宅。
俯春亭 閻孝忠
城上危亭可摘雲，四邊山色翠爲鄰。下窺城郭無餘藴，草色花光盡是春。
黄相山 閻孝忠
東带連山接五羊，西分郴水下三湘。路人到此休南去，嶺外千峰盡瘴鄉。
句  其一 閻孝忠
不辭遠作瀟湘客，且入三仙洞裏來。
句  其二 閻孝忠
橘柚人家黄壓帽，松篁僧寺翠爲鄰。
句  其三 閻孝忠
賢如贈扇揚風日，貧似開門卧雪時。
贈鼓琴文照大師 劉發
寶琴何所得，所得甚幽微。聊借絲桐韵，還超智慧機。霜風悲玉軫，江月入珠徽。向此諸緣盡，人間孰是非。
游洞霄山中 陳律
白日黄塵客路迷，偶尋幽事入烟扉。雲行翠岫鶴爭舞，月落青林人未歸。自喜身心無世繫，願從巖谷謝朝衣。祥光洞口仙題在，讀罷令人悟昨非。
到九鎖陸永仲出迎次韵二絕  其一 陳律
失身名利易沉浮，晚悟真筌盍退休。咫尺洞天無間阻，百巖芝蕨爲吾留。
到九鎖陸永仲出迎次韵二絕  其二 陳律
老木陰陰擁澗深，九山鎖鎖問知音。白雲仙侶藏雲竇，先與好風吹醉吟。
題西門亭 陳律
吾家四正峰前住，射策君門亦快哉。三島路從天外去，一枝香折月中來。鯉魚晴躍桃花浪，鸚鵡春傾竹葉杯。預宴瓊林非所望，偶先英俊步金臺。
春日湖上書事 桑正國
巵傾好酒逢時盛，早遇春融媚景天。龜暖戲挨初綠草，燕飛輕拂乍晴烟。遲遲晝影花籠檻，郁郁香風蝶舞筵。眉似柳開眸似水，怡情自愛賞湖邊。
會課乾明寺 桑正國
悠悠意得自疏通，寂地因居樂性空。幽思曉風清迫枕，靜聽寒雨細霑桐。修莖竹韵澄簫玉，綠影松垂亂鬢蓬。儔侶好邀同此適，搜吟得到幾匆匆。
夏日同少游諸友登樓即事 桑正國
情閑共悅良朋好，溽暑消來過雨時。萍水遠流青點小，柳堤橫暝翠絲垂。輕烟晚透疏林迥，嫩卉芳迎皎月遲。清思廓然欣賞地，瞰觀遥閣靜聯詩。
熙寧橋 鄭叔僑
千尋水面跨長橋，隠隠晴虹卧海潮。結駟直通黄石市，連艘橫斷白湖腰。
郴江百詠 東樓 阮閱
危城雉堞對東山，誰創高樓十二欄。獨鶴不來松已老，春風動處日三竿。
郴江百詠 上仙閣 阮閱
曲檻危梯紫翠中，蘇仙宅畔古城東。不須更著登山屐，萬岫千峰一日窮。
郴江百詠 俯春亭 阮閱
城上危亭可摘雲，四邊山色翠爲鄰。下窺城郭無餘藴，草色花光盡是春。
郴江百詠 山陰堂 阮閱
修竹蒼蒼似剡川，浮觴可繼永和年。不知誰有羲之筆，欲寫蘭亭第二篇。
郴江百詠 藏春亭 阮閱
百紫千紅一徑深，臙脂爲地粉爲林。有人來問春何在，向道花間無處尋。
郴江百詠 靈壽庵 阮閱
結茅編竹對高叢，不種修篁不植松。但得數枝花似雪，何須裁截伴枯筇。
郴江百詠 清淑堂 阮閱
三仙一相有遺風，清淑誰言到此窮。寄與郴陽忠信士，得名端合謝韓公。
郴江百詠 篔簹亭 阮閱
娟娟細細兩三叢，却厭桃花相近紅。已有數枝湘浦月，不消千畝渭川風。
郴江百詠 三懷堂 阮閱
東京吏治孰稱循，范曄纔書十二人。前日桂陽三太守，許誰來此繼芳塵。
郴江百詠 射圃亭 阮閱
不似投壺謾雅歌，縱賢無奈罰觥何。若知蓬矢桑弧意，不用穿楊中鵠多。
郴江百詠 紫芝亭 阮閱
和氣薰蒸庶草靈，昔年聞有紫芝生。史官不絕書祥瑞，幾欲圖形獻此名。
郴江百詠 擷芳園 阮閱
萬萼千枝二月春，只愁風雨便成塵。不知誰擷香英去，自有尋芳拾翠人。
郴江百詠 砌臺 阮閱
翠珉斜倚若危梯，上出高城下枕池。不但綺羅爲戲事，又將臺使補廬兒。
郴江百詠 西樓 阮閱
危樓百尺對東山，簾幙秋風捲暮寒。每向殘陽新月看，幾人曾此凭欄干。
郴江百詠 真仙亭 阮閱
雕甍畫棟對羣山，遠目增明盡日看。無奈人心多險僞，須求拳石作峰巒。
郴江百詠 碧虛亭 阮閱
筇竹枝彎屐齒搖，登臨身覺在烟霄。千峰險似三川峽，一水深如八月潮。
郴江百詠 北湖亭 阮閱
簷楹山影水光中，携酒來時伴釣翁。四岸烟雲芳草綠，一欄風雨落花紅。
郴江百詠 綠凈堂 阮閱
綠如青草凈如淵，遠近山光上下天。有客凭欄若相問，爲言此處似蒸川。
郴江百詠 湖亭 阮閱
城外高堂俯碧灣，山如螺黛水如環。有時鼓棹來尋勝，直到斜陽未欲還。
郴江百詠 北園 阮閱
一塢春風北苑芽，滿川流水武陵花。溪東舊觀仙人宅，城內高樓刺史家。
郴江百詠 輝松臺 阮閱
靈壽峰前路有苔，松門依舊對山開。幽人野叟尋僧至，時有輝輝大旆來。
郴江百詠 燕堂 阮閱
山有香爐水有瓶，齋無塵榻閣無鈴。胡床塵拂枯藜杖，門對江山日夜扃。
郴江百詠 竹軒 阮閱
軒戶蕭條對北垣，誰來此地種檀欒。無人會得青青意，雨洗風吹葉葉寒。
郴江百詠 白蓮亭 阮閱
石甃方池種白蓮，庵僧欲紹遠公禪。文皮麈尾來遊處，誰似廬山十八賢。
郴江百詠 南樓 阮閱
雉堞譙樓紫翠環，紅塵擾擾白雲閒。蠻烟瘴雨千峰外，邑屋人家十里間。
郴江百詠 東園 阮閱
芳春閤外茂林中，池上新橋路徑通。誰種松篁藏古意，我栽桃李引春風。
郴江百詠 蘇仙觀 阮閱
寂寂星壇長綠苔，井邊橘老又重栽。城頭依舊東樓在，未見當時鶴再來。
郴江百詠 成仙觀 阮閱
仙去寥寥幾百春，隠居依舊在湖瀕。枝頭禽語人難會，石上騾蹤事已陳。
郴江百詠 露仙觀 阮閱
寂寞荒壇枕水邊，長沙施藥已千年。松間風露如前日，何事無人更得仙。
郴江百詠 騾穴觀 阮閱
朝辭湘楚暮山東，今在蓬萊第幾峰。可笑時人空擾擾，武昌山下問騾蹤。
郴江百詠 景星觀 阮閱
聖世休祥見景星，曾聞瑞日慶雲生。羽人中夜來朝斗，透過松梢一點明。
郴江百詠 東山 阮閱
藜杖芒鞋過水東，紅裙寂寞酒樽空。郡人見我應相笑，不似山公與謝公。
郴江百詠 五蓋山 阮閱
五峰如蓋色蒼蒼，隔斷蠻陬與瘴鄉。纔見山中冬有雪，郴人預說歲豐穰。
郴江百詠 黄相山 阮閱
東带連山接五羊，西分郴水下三湘。路人到此休南去，嶺外千峰盡瘴鄉。
郴江百詠 百丈山 阮閱
縈迂鳥道少人通，只有豺狼夜過蹤。自衒崚嶒逾百丈，安知七十二高峰。
郴江百詠 孤山 阮閱
瘴山蠻嶺鬭嵯峨，高可躋登不可磨。萬岫千巖皆闒茸，一峰孤秀不如多。
郴江百詠 雕玉山 阮閱
培嶁崎嶇面碧霄，何曾溫潤似瓊瑶。一堆頑石郴江上，縱有崑刀不可雕。
郴江百詠 桄榔山 阮閱
休言鳥道與羊腸，鳥道羊腸不可方。却喜年年種麰麥，山中不用有桄榔。
郴江百詠 馬嶺 阮閱
牛山日日夕陽紅，鹿洞年年草色濃。更有當時馬行處，郴人猶指舊騾蹤。
郴江百詠 話石 阮閱
人世嘵嘵已不根，更堪頑石亦紛紛。何如緘口藏長舌，道路如今已厭聞。
郴江百詠 白鹿巖 阮閱
風馭雲軒鶴羽輕，野麋常此望霓旌。當時巖下藏身處，依舊春來草自生。
郴江百詠 坦山巖 阮閱
空山夜雨鬼神愁，怪石層崖虎豹憂。鳥道不通車馬到，只供衲子羽人遊。
郴江百詠 兜率巖 阮閱
泉如鉛汞流丹竈，石似珊瑚出海濤。不會當時融結意，區區雖巧亦何勞。
郴江百詠 王履巖 阮閱
勾踐因何渡楚川，蒼蒼雙石卧寒烟。當時縱使爲淫巧，片石安能作履穿。
郴江百詠 郴江口 阮閱
扁舟斗轉急如飛，對此令人憶退之。不但郴江有佳句，叉魚禱雨盡留詩。
郴江百詠 靈湫 阮閱
老蛟力鬭死池中，山下流泉暗谷通。風雨年年常十五，休將涓滴强邀功。
郴江百詠 中洲 阮閱
捲地江流繞古城，參天喬木一洲橫。年年秋雨無情甚，沙嘴纔高又壓平。
郴江百詠 崇德河 阮閱
楚俗聲音誤最多，近來方證桂門訛。分明流向郴人道，此水今名崇德河。
郴江百詠 怨溪 阮閱
濺濺溪水石磷磷，兩岸山花野草春。流去前灘何處問，不知當日怨何人。
郴江百詠 千秋水 阮閱
不求至道不修真，一穴涓涓豈有神。王錫蘇耽已仙去，未應皆是酌泉人。
郴江百詠 潮井 阮閱
朔月盈虧已可疑，隨泉上下更難知。錢塘江在吳山外，誰見來時與落時。
郴江百詠 浪井 阮閱
可畏人情與世途，險如波浪起江湖。豈知荆楚山川地，坎井泓泉無處無。
郴江百詠 橘井 阮閱
蘇仙舊隠已藤蘿，橘井空來歲月多。摘葉汲泉皆朽骨，郡人猶說愈沉疴。
郴江百詠 愈泉 阮閱
未載人間肘後書，此名直恐是相誣。古人詩病知多少，試問從來療得無。
郴江百詠 圓泉 阮閱
清冽淵淵一竇圓，每來嘗爲試茶煎。又新水鑒全然誤，第作人間十八泉。
郴江百詠 溫泉 阮閱
誰將炎熱換清凉，可使澄泓作沸揚。從賜驪山妃子沐，人間處處重溫湯。
郴江百詠 香泉 阮閱
僧舍靈源靜不流，只供齋鉢與茶甌。直應老衲投薰陸，石罅雲根久未收。
郴江百詠 醽醁泉 阮閱
玉爲麯糵石爲壚，萬榼千壺汲未枯。山下家家有醇酒，釀時皆用此泉無。
郴江百詠 蒙泉 阮閱
流出山根無盡時，潜深不似瀑泉飛。此時非凈還非垢，欲洗須知是鈍機。
郴江百詠 劍泉 阮閱
太阿氣在斗牛邊，報惠論讎世有仙。黥賊東來携敗鐵，地靈安肯爲生泉。
郴江百詠 貪泉 阮閱
玉潔冰寒徹底清，不因汲引有虧盈。廉泉讓水貪無異，空使時人惡此名。
郴江百詠 寒泉 阮閱
春欲爲霜夏欲冰，一山寒氣逼人清。應知炎冷難同處，甘與湯泉各自生。
郴江百詠 郴江 阮閱
不分涓滴溉田疇，只有重灘礙巨舟。險似瞿塘并贛水，豈能如鑒瀉清流。
郴江百詠 靈壽木 阮閱
聊依枯木伴寒藤，曾爲當年孔傅生。寂寞空山窮谷裏，如今文杏又爭名。
郴江百詠 茶山寺 阮閱
莽草寒蘆事不經，八峰深在亂雲層。只因一句鵝湖讖，直至於今有此稱。
郴江百詠 會勝寺 阮閱
靈壽山前古梵宮，粥魚齋鼓白雲中。衲僧若會蒙泉意，竟與曹溪一徑通。
郴江百詠 香山寺 阮閱
十里城南古道場，一泓寒水翠微傍。幽人衲子時來汲，疑是山中草木香。
郴江百詠 崇毅寺 阮閱
城外招提竹隠門，更無一點利名塵。蒲團紙帳松窗下，却有安禪藏卷人。
郴江百詠 乾明寺 阮閱
寺古僧殘丈室空，我來試問老禪翁。直松曲棘都休道，庭下山茶爲甚紅。
郴江百詠 開福寺 阮閱
郴江東畔小禪林，誰見當年地布金。夜磬一敲僧定出，水聲東去月西沉。
郴江百詠 開利寺 阮閱
修篁喬木水西涯，古屋頹垣達磨家。持鉢但聞僧乞供，杜門不爲客烹茶。
郴江百詠 東山寺 阮閱
竹外長橋過水西，林中鐘磬舊禪扉。筇迎殘月僧包去，帆背斜陽客艇歸。
郴江百詠 太平寺 阮閱
石虎城西郴水邊，支提突兀祖燈傳。有人認得雙巖桂，何必庭前柏子禪。
郴江百詠 南塔寺 阮閱
江岸南峰對石城，僧房高在亂雲層。臺前天闊秋多月，塔上風微夜有燈。
郴江百詠 妙勝寺 阮閱
誰營僧舍近西城，今與行人作短亭。庭下秋風花簌簌，門前春水竹青青。
郴江百詠 永慶寺 阮閱
空庭生草路生苔，寂寂荆扉小徑開。有客試泉方到此，須知不是爲僧來。
郴江百詠 尊勝寺 阮閱
老僧不復識叢林，只說幽棲是息心。可惜一溪東去水，更無軒石稱登臨。
郴江百詠 白虎城 阮閱
楚人未築上游城，千古冤聲尚未平。雉堞已然無石虎，不知何用昔時名。
郴江百詠 石城 阮閱
郴江淼淼接湘天，層壁重崖北水邊。數日東風春浪惡，漁舟不是莫愁船。
郴江百詠 蘇仙祠 阮閱
羽節雲旌事已空，舊庵今在最高峰。拂壇不見當時竹，繫馬猶存舊日松。
郴江百詠 孝婦塚 阮閱
國史班班有舊聞，欲將重說與郴人。教知蔡婦潸然意，可比神仙噀酒神。
郴江百詠 久留岡 阮閱
潁人間欲問郴人，衛颯如何似寇恂。只恐當時遮道者，不應皆是惜留人。
郴江百詠 劉相國書堂 阮閱
疏林翠竹水滄滄，問是劉公舊隠堂。但得青編有完傳，故居寂寞亦何傷。
郴江百詠 窊樽 阮閱
山中聞有酒官泉，復有窊樽在水邊。荆楚人皆喜羣飲，見時應有口流涎。
郴江百詠 迷橋 阮閱
林花岸柳草芊芊，山下長橋跨碧川。往事茫茫無問處，不知迷俗是迷仙。
郴江百詠 桂門關 阮閱
惡名辨正可無疑，已有金華學士題。寄語往來荆廣客，鬼門關在鬰林西。
郴江百詠 漏天 阮閱
從古常聞有漏天，此言恐是里人傳。山深自合常多雨，不是媧皇補未全。
郴江百詠 飛仙橋 阮閱
柜中飛出過遼天，樓上歸來又幾年。雲物已閒松已老，芝田依舊在橋邊。
郴江百詠 棲鳳驛 阮閱
鳳出明時欲覽輝，棲桐食竹屢來儀。空山窮谷無丹穴，肯伴鴟鴞共一枝。
郴江百詠 龜峰鋪 阮閱
山似龜形古戍西，路人到此欲稽疑。刳腸鑽灼猶難信，頑石何緣解有知。
郴江百詠 蔡倫宅 阮閱
竹簡韋編寫六經，不知何用搗枯藤。自從杵臼深藏後，采楮舂桑事已更。
郴江百詠 西湖 阮閱
岸草江花對夕陽，滿船新月夜鳴榔。秋清菡萏紅千柄，風靜琉璃碧一方。
郴江百詠 宣風道上 阮閱
馬蹄西去夕陽催，濃淡寒山翠作堆。北雁無情怕秋熱，带將寒信過江來。
郴江百詠 題春波亭 阮閱
數葉荷衣一短藜，春波亭上倚斜暉。無人會得詩中畫，凭盡闌干又獨歸。
遊紫微觀 阮閱
春來猶未到金庭，桃杏離披柳已青。直待斜陽方興盡，一筇獨立紫微亭。
佛惠寺 阮閱
細雨斜風入亂山，濕雲堆裏見東關。一筇來訪林間寺，杜宇數聲春又還。
濡須寺 阮閱
筇杖芒鞋上小蓬，半篙春水飽帆風。兩關三寺山無數，藏在濛濛烟雨中。
蘇仙山 阮閱
一溪清泚萬峰環，人過重重紫翠間。綠竹喬松三十里，雲中猶未見蘇山。
謾成三首  其一 阮閱
蓬池舊草綠茸茸，愛酒清談隠者風。縱似步兵成底事，嘯臺依舊夕陽中。
謾成三首  其二 阮閱
心若金蘭過耳餘，春來還共客東都。幾時却泛清河水，已約荆谿共卜居。
謾成三首  其三 阮閱
太白仙人白玉篇，逸才清思兩難全。如今貂尾容相續，只恐巴吟不足傳。
過算陂二首  其一 阮閱
湖上千山山外天，寒光翠色混輕煙。籃輿路轉重回首，疑是松江在目前。
過算陂二首  其二 阮閱
湖水隨風洗岸沙，笋梢成竹荻生芽。不知誰喚春歸去，留下子規啼晚花。
寄鄭良佐 阮閱
書生著書貪日課，文士賣文救窮餓。青樓歌酒屬富兒，不意此名君乃荷。風波平地自誰始，一倡從知百人和。東魯男子舊修謹，南郡諸生底逋播。平安敢煩街吏報，潔白長賡楚人些。流言不計兩曾參，機上慈親枉驚墮。阮舍尤須辦南北，杜冠可無分小大。寧知宋玉笑登徒，或指宣尼作陽貨。璧亡誤使張儀去，兵利徒爲少卿禍。違從兄食祇厚誣，償同舍金聊引過。無黥可息劓可補，未信白璧青蠅涴。君不見吾宗孟公士所傾，亦有俗子驚人坐。
任元受耿時舉有和篇謹用韵寫寄 阮閱
射策明光最上游，干霄直氣接雲浮。平生所聞任定祖，十年堅卧巖壑幽。胸中經濟幾韜略，價高連城人不酬。急流勇退莫予武，旁觀誰爲君王留。歸來萬事了無愧，罪我知我惟春秋。海沂之康談笑事，分毫未展帷幄籌。倒屣能延吾黨士，此客標置高南州。翰墨從容千萬字，韵高不作河西謳。各持吾素報吾主，爲公不必須孫劉。嗟我已衰人不數，去來乘雁雙鳬鷗。
寄徐季秉 阮閱
小窗杯酒恨匆匆，別後誰來旅夢中。寒食東風歸去後，尋盟須過蒜山東。
往知袁州道經末山 阮閱
斜陽騎馬末山隈，淡碧晴空雁字回。一片愁懷似黄葉，晚風吹送九峰來。
無訟堂 阮閱
欲爲袁人弭謗聲，因將無訟榜堂名。他時茇舍棠休剪，近日環扉草已生。自是索瘢求大察，却疑束矢聽難明。要知本樂農桑處，請看東郊壠上耕。
高亭山 阮閱
蒼蒼黄葉滿閑亭，門對南山數點青。過客不知興廢事，猶言漢縣是高亭。
遊虎丘 阮閱
踏石青鞋滑，西風繫小舟。淺塘疏荇水，高樹老籐秋。行柳亂餘興，衰蕪鋪遠愁。蕭蕭晚城角，排日下林頭。
便縣懷古 阮閱
兔葵燕麥撼春風，廢址頹垣古縣封。聚落已遷江上去，隔林已舊雨三峰。
黄花渡 阮閱
曉渡黄花溪水湍，鳴榔身在小沙灘。盤斜曲踏畬田去，露下星稀霜月寒。
湘東驛至萍鄉 阮閱
萍鄉路與醴陵通，溪上長亭草木中。行盡江南有山處，門前隔水是湘東。
萍鄉絕句 阮閱
春盡江南歸已遲，湘南風雨度花時。無因剪取湘江色，携看江屏畫竹枝。
分宜絕句 阮閱
扶疏碧樹想吾廬，近隔清江幾舍餘。少聽光風吹剩水，未妨蕭寺曝新書。
萬載縣 阮閱
門橫路斷竹爲籬，雪色漫漫瓦屋稀。黄領青腰墟市罷，盡沽紅酒夕陽歸。
至上高邑 阮閱
上蔡人歸古縣封，蜀江依舊水流東。末山雲散庵猶在，敖嶺丹成井已空。
曉發上高 阮閱
城外斜溪踏水過，不沿危磴却捫蘿。明朝又入宜春去，想近湖湘山更多。
宿路口驛 阮閱
孤猿啼處宿山村，讀盡離騷自掩門。寓意偶成長短句，半窗燈火月黄昏。
禪慧寺 阮閱
老僧搘竹面如灰，門閉寒雲冷不開。車馬紛紛多少客，端知不是愛山來。
九峰 阮閱
九峰深處是禪關，依舊居人說了然。一句本來男女話，當時應爲灌溪傳。
過萍鄉 阮閱
悠悠休問渡江萍，山人毛人丹已成。路入瀟湘向西去，暮雲寒日下孤城。
題宣風驛 阮閱
淺淺瀘瀟水，粼粼碧玉光。馬蹄飛電疾，突過板橋霜。
句  其一 阮閱
無水不如三峽險，有山皆似七閩深。
句  其二 阮閱
萬壑深連郴水出，千山高擁石門開。
題馬上元所藏趙墨隠畫淵明四詩 吳可
我不識趙子，見此便得之。談笑出丘壑，粲然備四時。似聞月旦評，氣壓淵明詩。馬卿宰白下，慣作烟雲嬉。歸來九衢塵，舊好不少移。慇懃著懷袖，亦足慰夢思。我本家北阜，一官老京師。頗懷月下松，披圖覓幽姿。正恐林間鶴，怨我歸無期。那知此心在，衡宇終棲遲。誰憐阿堵中，幾有一斛泥。願分溪上山，供我笏拄頤。
吳秀才出示孫尚書詩求鄙作 吳可
往時家分寧，風俗喜追隨。挽留杯酒間，往往醉如泥。比年舍臨汝，閉關無相知。牢落三週星，淹泊一水湄。人事即漸熟，鄰曲不復疑。聞有長者客，清談頗忘疲。宗盟晚相遇，佳此野鶴姿。過我忽長鳴，傾倒胸中奇。借問所從來，半世游京師。羣賢共文字，聲名冠當時。自得固有餘，足能攀桂枝。上以榮北堂，下以光衰遲。故山未暇往，舊游不足思。牆東或可隠，便擬營茅茨。奇懷傲南窗，幽花擷東籬。是亦差可樂，去此將何爲。恨未識胥鄧，論交尚差池。不妨氣類求，相與慰渴饑。同姓紛在眼，邈然棄如遺。此道已澆薄，君乃敦篤之。何當美盛德，老矣徒嗟咨。黄嬭厄兵火，荒唐廢文辭。毛子素偃蹇，豈復能發揮。誰爲國士重，自有尚書詩。
題質龜軒 吳可
清江料事錯，來作刳腸翁。不知幾許靈，墮此朽骨中。時出縱橫文，隨意侮兒童。誰識軒中人，本自無吉凶。平生不驚俗，要與衆客同。人言可爲鑒，試卜來年豐。
巖齋 吳可
誰知望雲眼，犯此沒馬塵。故山招不歸，定爲猿鶴嗔。煌煌帝王州，喜有東山人。頻來雲霧齋，閱公碧璘珣。要償風月債，痛吟巖壑春。賢哉萬卷藏，膏馥餘八珍。空腸借一飽，已覺笑語新。肯學解頤公，鑿壁惱四鄰。大勝不求直，樂我平生真。
筠寮 吳可
解衣一寮上，物色太窘束。栢禪費酬對，松官縛爵祿。此君真有道，虛心自巖谷。每以閱世人，得之定超俗。夜夜幽露寒，驚我庭下綠。獨出萬物表，清蟾映疏玉。嘉此烟霧姿，本無霜雪辱。朔風舞郊野，秀氣壓羣木。舊根走苔徑，新梢出雲屋。要令千畝廣，會待春雨足。
贈連楚狂 吳可
誰有畫魚癖，詩社尋楚狂。真成戲新荷，徑欲穿垂楊。餘生墮轍中，恍然得濠梁。寓興亦差樂，江湖庶相忘。
舟中即事 吳可
四顧彭蠡湖，獨知廬阜尊。疊嶂遍圍繞，拱立猶兒孫。扶筇望瀑布，玉虹走祇園。回步尋虛亭，餘流潄瑶琨。三峽誇幽險，下有萬雷喧。龍淵神物家，孰敢窺清渾。歸來有餘思，妙音傳夢魂。易舟大孤傍，山川出籠樊。生平數佳士，歡然笑語溫。殊鄉愛遠客，一見如弟昆。直有卜鄰意，便擬營柴門。惜別屢往還，遺酒盈瓶盆。回首幽居雲，忽作聚墨昏。岡巒互起伏，時爲烟霧吞。遥知急雨來，坐看風水奔。浮家若漂泊，且繫古柳根。晚來喜新霽，遥岑淡餘痕。岸花自娬媚，始怪秋色繁。近沙羣鷺驚，炯如積雪翻。林間問茅屋，欲與漁父言。想像翠靄中，疑有桃花源。津子請息肩，買醉溪上村。我亦睡篷底，輾轉吟東屯。痛彼日月遠，念此骨肉存。誰能致薪粲，庶幾度寒暄。避秦豈本志，多病不復論。
送李四清 吳可
連侯愛畫魚，李侯愛畫山。詩情動幽懷，摹寫不少閒。騷雅移丹青，妙寄雲水間。翻然欲登涉，試尋芷與蘭。我不一音解，早年便挂冠。養拙頹簷下，任真亦足歡。敵騎踐江浙，少長奔荆蠻。却行虎狼區，益知行路難。亂來戰未息，老去食轉艱。前年治南畝，頗喜人牛安。力耕日以廣，心事日以寬。行當遂野性，策杖尋江干。雲深幾茅屋，柳映一柴關。扁舟鳴撥剌，危亭秀孱顔。安得兩玉人，鄰曲相追攀。真賞會心處，應當謝毫端。長哦洗兵馬，隨意羅杯盤。伯雅要傾倒，莫厭數往還。願如三徑松，餘生同歲寒。
送王觀 吳可
文正活國手，頗恨見不及。宦遊識其孫，想像高冠岌。豈但爲交承，自是賢友執。尤思談性命，微到鬼神泣。吾曹飲滄海，百川羹一吸。失却大官味，卷舌舐泥汁。因依既云久，臨別百憂集。去去好護持，雨荷終不濕。
避地桂楊山門招友人晚飲 吳可
荒城住行李，故人亦淹留。稍遷墟丘間，愛此石泉幽。長夏晴復雨，風氣如清秋。開樽茅茨下，焉能消百憂。客懷滯荆楚，念之成白頭。今宵理歸夢，一棹隨風流。
過許醉吟痛飲月下戲書 吳可
塵埃沒我馬，掉鞅吟公詩。詩中有江山，不覺在京師。下馬自叩門，來尋元紫芝。欲掃名利心，笑挹丘壑姿。東簷坐無氈，北風吹酒巵。蟹螯互勸酬，墜車兩不辭。聽公擊節吟，悲壯亦自奇。看公醉山倒，了不遣客歸。客歸意亦好，月色到處隨。詩成月下寫，淡墨任傾欹。平生不知韵，興來聊續之。詞達語更正，識者未必嗤。
探梅 吳可
探春逼殘歲，幽香度寒原。欲看枝橫水，會待月掛村。誰憐槁木中，妙有春風根。孤芳自一丘，不受烟霧昏。飽霜分疏瘦，下笑浪蕊繁。喜無蜂蝶知，那與桃李言。要當碧雲暮，殷勤賦離魂。
泰定齋詩 吳可
寂然數椽下，獨耀一宇內。脫落山水因，妙出仁智外。君看鑑中事，作止本無礙。年來識坐忘，唯餘照心在。
安靜齋詩 吳可
歸來便閒適，松檜自儔侶。扶疏媚虛堂，初無一禽語。長哦柴桑詩，妙香吐雲縷。平生壑源好，蓮甌發新乳。痛洗朝來忙，得意乃如許。輪蹄不到門，幽壁掛犀麈。笑拂維摩床，西窗睡秋雨。
失題 吳可
熱官惱狂士，冰山倚嚴冬。此計定不長，會作須臾空。先生踏金門，大節孝與忠。能事不掛口，處之如無功。高隠百僚上，妙有淵明風。東垣著巖岫，南榮著檜松。疏窗澹山影，雲霧穿玲瓏。澄流粲錦石，一練搖青紅。笑携玉色醪，酌彼千石鍾。良時飲文字，此興與誰同。爲君指佳處，不落捷徑中。從來論丘壑，風味過庾公。
祕古堂詩 吳可
羣兒只解祕金玉，百歲作癡空潤屋。君家勝味渠不知，掉頭歸來北窗讀。插架整整三萬籤，誰何有書真不然。是中文字到蝌蚪，補亡應得由庚篇。異錦千囊更妙好，中有玉奩藏小草。不煩脫帽苦揮毫，漫說驚蛇雜飛鳥。摩挲鼎彝自笑語，碧暈堆花久瘞土。懸知百好墮兒戲，此物一出吞萬古。客來錯惡初不解，把玩慇懃定爲怪。我知此老極不淺，規模正欲超三代。
題翹翠軒詩 吳可
老木拔雲蒼翠起，新篁挾雨枝葉美。下有數峰莓苔寒，先生俯仰一笑喜。乘興把書坐秋風，超然吐論飛長虹。客星忽去璧月上，陶陶醉卧玻璃中。
李氏娛書齋 吳可
李侯平生無他好，眼中黄卷常自娛。明窗危坐對賢聖，鼓吹不可一日無。欣然會意便忘食，心醉何止勤三餘。幾年携家避盜寇，尚得戲綵乘潘輿。攝官江外有何好，闊步日邊真良圖。試求假直亦不惡，他年不減行秘書。
故人來自舂陵出示初寮翰墨感時懷舊輒爲長句 吳可
先生視草白玉堂，文章一出自名世。分光蓮燭真爲榮，拭吐龍巾何足擬。艮岑夜召趨神霄，憐我婆娑百僚底。紫禁歡傳拜左轄，漫刺走賀城南第。羸僮瘦馬堂階下，歎我粗官殊少味。驚聞一麾出燕山，旆旌遽下雲漢間。睿思官曹方顧寵，笑我翻然歸挂冠。金兵南來郡國破，二聖北狩天步艱。黎元鼎沸死鄉土，士夫雲擾奔荆蠻。一人嘗膽固不易，諸將束胸今何難。朝來喜見舂陵客，問訊先生多翰墨。懷古傷時初不忘，回首長安淚橫臆。君不見虎踞龍盤氣象雄，王者都此成大功。遥知廟堂有高論，似聞天蹕移江東。幾年中興要賢俊，頗懷仲父安東晉。
醉鄉詩 吳可
飲中境界妙四海，楚屈未知風俗淳。陶然席地已忘載，夜縛甕下初不嗔。逃禪駡坐本真率，時一中之眇萬物。縱兵端欲捲愁城，樂賢未始忘歡伯。佳處風光殊可人，好德懸知必有鄰。黄花解勸張季鷹，俗婦那識劉伯倫。世間萬物敗人意，不如常作箇中計。
山居見梅 吳可
孤吟梅花望神京，澆愁恨無雙玉瓶。上林顧影一坐傾，高樓忍作昭華聲。避兵南州老雲壑，風味依然殊不惡。歲暮渾無驛使來，一笑天涯共流落。行尋嶺頭路幾許，欲買幽園歎貧窶。清客那知日邊事，獨坐茅茨對烟雨。
夜聞警 吳可
幾年官軍破郡邑，遠客孤村誰脫急。卧聽鄰雞三鼓鳴，流言敵騎一宵及。抱衾携幼强趨走，複嶺重山且深入。爲聞北人畏和暖，安得如今便驚蟄。長秋南奔苦嵐瘴，翠華連巡犯卑濕。顧我飄零豈足念，注目寒江忘久立。
即事 吳可
勁敵謀應大，春來勢轉雄。烽烟驚北闕，鼙鼓戰東風。雪舞愁雲外，花飛淚眼中。翠華行樂處，戈甲照寒空。
寄李道夫 吳可
亂後時通問，飄流尚此身。干戈傷白髮，桃李自青春。故國田疇遠，殊方盜賊頻。知君懷老伴，詩酒慰情親。
遊清凉寺 吳可
延步石城塢，迢迢去興長。野田耕晚雪，寒樹倚斜陽。載酒追狂客，論才得漫郎。無因遂高蹈，時復借山房。
養竹 吳可
渭川分一種，親植隠巖東。有實終來鳳，無心自化龍。疏陰留夜月，清韵起秋風。待養鼇竿就，滄溟作釣翁。
登臨川城 吳可
時危傷去國，歲晚强登城。過雁書難問，窮途淚欲傾。江湖歸客夢，梅柳故園情。倚杖空凝竚，行藏竟不成。
懷歸 吳可
久客江湖遠，頻年道路艱。干戈侵海內，猿鶴老山間。地僻林泉古，雲深日月閒。餘生猶轉徙，清夢遶柴關。
次韵曾中父登臨川郡樓書事 吳可
戈甲何爲盛，田園已就荒。僅能移北阜，未暇隠東牆。寂寞交親遠，漂零道路長。歸心隨斷雁，離思感垂楊。避寇湘江外，依劉汝水傍。閭閻嗟偪仄，登眺喜寬凉。遠岫誰能屐，寒溪竟欲航。冰盤悲玉井，風簟愛筠床。地盡妖氛氣，春餘草木光。寶薰烟霧細，仙茗笑談香。接武青雲路，論文綠野堂。虎皮空自悅，猿臂定誰攘。取友真多益，求田苦未臧。撐腸披錦繡，潄石飽膏肓。隠逸追元亮，風騷近子昂。栖鴉啼古堞，幽檻倚斜陽。離亂知誰健，行藏只自傷。舊巢看燕燕，今雨任浪浪。道勝依鶖子，才高歎夜郎。五峰興不淺，星漢擬文章。
友人惠笋豉 吳可
野稅那知笋豉香，伊蒲淡泊喜初嘗。自憐老去能忘肉，誰謂朝來已徹薑。膾玉有名汙浄供，蒪絲無味誑枯腸。此君苗裔風流在，三韭何須學庾郎。
謝友人約居橫林 吳可
遠煩招隠費長吟，緩急方知故舊心。懷土若爲家直瀆，避喧真欲客橫林。人材何敢追連璧，氣類聊能擬斷金。卜築要須孤絕處，落花流水恐相尋。
春雪後寄范長民 吳可
回首長安淚滿衣，東風如舊鬢成絲。扶持衰病元無術，感歎飄零漫有詩。那信夢魂隨北雁，忍看霜雪滿南枝。幽居只合從公等，自笑年來見事遲。
呈秦楚材 吳可
倒指烟塵歲月深，引杯看劍漫悲吟。平生自歎雕蟲手，末路空慚舐犢心。賸喜星郎上雲漢，苦憐鶴髮避山林。君家伯仲真廊廟，痛爲中興惜寸陰。
和人聞笛 吳可
鄰笛聲哀不自安，轉移宮調幾多般。夢回飛蝶三千里，月照高樓十二欄。別鶴唳長秋露重，老龍吟苦夜潭寒。清愁一晌知何限，待啟菱花向曉看。
簇翠亭 吳可
此老作亭蒼翠間，定知胸次有東山。朝陽破霧烘林影，醉袖扶花繞髻鬟。露警丹哥傳妙響，雲眠碧友自清閒。欲專一壑從來事，回首塵埃亦厚顔。
廬山香林訪趙德麟 吳可
艤舟星渚得幽尋，問訊先生隠翠岑。欲禮光明依浄社，便隨氣類老香林。貂金且換陶潜醉，囊錦聊追白傅吟。坡客飄零有公在，與誰揮淚說知音。
探梅 吳可
柳未搖金草未芽，尋幽逸興屬詩家。不辭山下五六里，爲愛枝頭三四花。噴月清香猶吝惜，印溪疏影恣橫斜。固應羞澀怯寒峭，結子成陰已有涯。
送李秀才爲道士 吳可
聖澤朝來浄世緣，不教仙骨墮儒門。金龜換酒當年客，白鹿昇天後世孫。泉石招君友猿鶴，利名憐我醉朝昏。麻衣笑著掉頭去，何處抱琴追綺園。
豫章道中 吳可
僕已疲勞馬已頹，忍能日日犯風埃。前山斷處後山出，舊雨晴時新雨來。梅子有情沿路熟，麥花無數及時開。一春客裏消磨盡，舉眼豫章安在哉。
九日 吳可
佳節初回苦未凉，疏林高下半青黄。佩茱頗喜人猶健，採菊還憐蝶尚狂。不惜登山聊舉句，欲因戲馬漫擎蒼。笑欹醉帽歸來晚，稍覺幽庭月似霜。
次韵黄簿九日 吳可
客裏登高意若何，笑扶藜杖興還多。葉金委地誰能布，山劍橫天不受磨。隨遇可無揮翰手，感時空有斷腸歌。尚憐把菊烟塵外，自鏡衰容半欲酡。
寄米元暉 吳可
田廬寂寂近塘坳，仕路紛紛久絕交。多病未能從五柳，避喧端欲老三茅。白雲那忍閒歸岫，紫燕空慚漫累巢。聞道金壇有仙隠，夢回清月墮林梢。
野步 吳可
密竹藏啼鳥，荒村起白烟。人行秋色裏，家在夕陽邊。
夜坐 吳可
索索風搖幕，亭亭月過牆。晴雷推粉磨，夜雨壓槽床。
春霽 吳可
南國春光一半歸，杏花零落雨霏微。新晴院宇寒猶在，曉絮欺風不肯飛。
春晚  其一 吳可
門外綠楊啼乳鴉，弄黄梅子壓枝斜。殘書讀罷無功課，遶徑來尋未落花。
春晚  其二 吳可
蜂兒擷蕊趁花心，燕子銜泥掠柳陰。處處浸秧黄乍吐，護田肥水半篙深。
踏青 吳可
幽居懶慢養餘生，强爲春風處處行。藉草弄花終少味，尋山愛竹尚多情。
過巢邑 吳可
竹杖芒鞋蹋短蓬，沒篙春水飽帆風。兩關三寺山無數，盡在濛濛烟雨中。
村居 吳可
鑿井耕田僅萬家，農夫農婦畢絲麻。夜來得雨陂塘足，村北村南罷踏車。
荒陂 吳可
荒陂終日水車鳴，村北村南共一聲。掠面輕風吹小雨，鄙夫詩向此時成。
松 吳可
秋色何妨陪露菊，歲寒真欲友霜筠。只應澗底桃花笑，苦愛微官不避秦。
晚步 吳可
野樹疏疏透夕陽，歸鴉零亂不成行。春風可是閒來往，時送江梅一陣香。
書却暑圖後 吳可
冰柱雪車誰復作，礬頭凌面未能摹。北窗揮汗渾無奈，漫借君家却暑圖。
偶贈陳居士 吳可
楚酒困人三日醉，園花著雨百般紅。憑誰畫出陳居士，亭角尋詩滿袖風。
村巷詩 吳可
村巷深深桑柘烟，園林寂靜落花天。柴門有客忙相揖，搖手低聲蠶大眠。
田家女 吳可
兩兩垂髫窈窕娘，含羞無語蒔青秧。翻思貴室千金女，笑倚紅樓抹曉粧。
初凉 吳可
初凉宜夜透衣羅，時見流星度絳河。漸覺露漙金掌重，梧桐影外月明多。
小醉 吳可
小醉初醒過竹村，數家殘雪擁籬根。風前有恨梅千點，溪上無人月一痕。
病酒 吳可
無聊病酒對殘春，簾幕重重更掩門。惡雨斜風花落盡，小樓人下欲黄昏。
戲作冷語 吳可
□□□□□□□，□□□□□□□。□□□□思如冬，露下紫薇花影中。長哦白雪明光宮，衆泉涌此萬卷胸。
次韵劉元舉子規 吳可
蜀魄悲鳴楚國春，試憑清些與招魂。柔腸欲斷雲橫嶺，幽夢初回月挂村。客舍花光隨野水，故園柳色負柴門。飽聞錦里無窮樂，早晚歸來訪子孫。
贈戴彥衡 吳可
病來謾喜折釵股，老去尚懷雙脊龍。他日扁舟會乘興，摩挲圭璧小從容。
學詩  其一 吳可
學詩渾似學參禪，竹榻蒲團不計年。直待自家都了得，等閒拈出便超然。
學詩  其二 吳可
學詩渾似學參禪，頭上安頭不足傳。跳出少陵窠臼外，丈夫志氣本衝天。
學詩  其三 吳可
學詩渾似學參禪，自古圓成有幾聯。春草池塘一句子，驚天動地至今傳。
句 吳可
壽寧閑鎖翰林春，月明空照瓊花影。
君家誠易知曲 張耒
君家誠易知，易知獨難忘。西風牆頭吹葉黄，蟲絲當戶理秋光。翠屏碧簟生朝凉，床頭蟋蟀見焚香。鮫綃纈，雙鳳凰，上元綠鬢遮耳璫。來車去馬官道旁，碧雲傳情何處郎，相望玉樹啼寒螿。
于湖曲 張耒
武昌雲旗蔽天赤，夜築于湖洗鋒鏑。巴滇騄駿風作蹄，去如滅沒來不嘶。日圍萬里纏孤壁，虜氣如霜已潜釋。蛇矛賤士識天顔，玉帳髯奴落妖魄。君不見銅駝陌上塵沙起，胡騎春來飲瀍水。浮江天馬是龍兒，蹙踏揚州開帝里。王氣高懸五百秋，弄兵老濞空白頭。石城戰骨卧秋草，更欲君王分上流。
襄陽曲 張耒
西津折葦鳴策策，蟾蜍光入芙蓉白。山頭不雨賈船稀，日日門前江水窄。將欲烜赫招行人，旋起丹樓照長陌。銀屏深蔽玉笙閒，自擘新橙飲北客。倏離暫合心未果，淚瑩雙眸爲誰墮。
寄衣曲 張耒
秋風西來入庭樹，攀條正念征人苦。空窗自織不敢任，鳴機愁寂如鳴艣。練成欲裁新絲香，抱持含愁叔姑堂。別來不見衣覺窄，試比小郎身更長。
江南曲 張耒
江蒲芽白江水綠，江頭花開自幽淑。人家晨炊欲熟時，旋去網魚惟所欲。往來送租只用船，未省泥沙曾污足。有錢買酒醉鄰畔，終日數口常在目。不學長安貴公卿，每念離心寄朱轂。朝遊巖廊暮海島，譴人未歸身自到。
怨曲二首  其一 張耒
白首南朝女，愁聽異域歌。收兵頡利國，飲馬胡盧河。毳布腥羶久，穹廬歲月多。雕窠城上宿，吹笛淚滂沱。
怨曲二首  其二 張耒
祖席駐征橈，開帆復信潮。隔筵桃葉泣，吹管杏花飄。船去鷗飛閣，人歸鹿上橋。別離惆悵淚，江鷺宿紅蕉。
壽陽歌 張耒
壽陽樓前淮水碧，壽陽美女如脂白。李郎青鬢照青衫，曾在花前作狂客。伯勞睡重花枝晚，時許蜻蜓一偷眼。歡娛雖少恨已多，纖手紅箋揮翠管。淮陽歸來春已暮，夜夜夢魂淮上去。欲歌舊曲只添愁，畫得雙蛾不能語。有客南來從壽春，衆人笑問動精神。自從柳別章臺後，攀折風光知幾人。已伴春衫辭側帽，不怕嬌啼隨意笑。嗟君耿耿獨相思，須信多情是年少。
勞歌 張耒
暑天三月元無雨，雲頭不合惟飛土。深堂無人午睡餘，欲動身先汗如雨。忽憐長街負重民，筋骸長彀十石弩。半衲遮背是生涯，以力受金飽兒女。人家牛馬繫高木，惟恐牛軀犯炎酷。天工作民良久艱，誰知不如牛馬福。
春雨謠 張耒
晚雲欲著樹，中夜一犂雨。老農呼子孫，力作莫辭苦。風吹潤土如炊香，烹雞爲黍餉南岡。我知聖人在明堂，元年已是豐年祥。
少年行三首  其一 張耒
騂弓鵲角蒼雕羽，金錯旂竿畫貔虎。長驅直踏老上庭，手拔干將斬狂虜。歸來解甲見天子，金印懸腰封萬戶。自爲大漢上將軍，高揖羣公佐明主。
少年行三首  其二 張耒
人生豈合長貧賤，師事黄公曾習戰。英雄天子伐匈奴，初拜將軍二十餘。黄塵晝飛羽如插，身射單于碎弓甲。從來書生輕武夫，坐遣揮毫寫勳業。
少年行三首  其三 張耒
少年賣珠登主門，主家千金惜一身。綠韝請罪見天子，尚得君王呼主人。鬭雞走馬長安道，豪傑驅來奉談笑。漢庭碌碌公與侯，畏禍憂誅先白頭。
謫官黄州至南頓驛同李從聖叔姪小飲 張耒
共飯何草草，客來從遠道。傾壺得殘酒，聊以開懷抱。年將半百兩鬢華，謫官憔悴來天涯。神理可馮吾道在，不應長遣路人嗟。
代贈 張耒
洞房飛香作春霧，仙人勸酒香中語。明眸第二紫雲娘，鶯學歌聲柳如舞。蹙眉長歌澧有蘭，銀鈎請君春草篇。繁弦高張燭燒夜，玉壺未盡參在天。春泥雪消淮上路，東風浪頭驚客艣。惱公舊事幾夢魂，過眼相逢一風雨。黄流清洛上天漢，吳山洞庭藏水府。謾題詩句寄歸舟，江口風狂那得渡。
代嘲 張耒
過作拋人去，非真我獨知。如何立不定，却有獨來時。
牧牛兒 張耒
牧牛兒，遠陂牧。遠陂牧牛芳草綠，兒怒掉鞭牛不觸。澗邊古柳南風清，麥深蔽日野田平。烏犍礪角逐春行，老牸卧噍饑不鳴。犢兒跳梁沒草去，隔林應母時一聲。老翁念兒自携餉，出門先上岡頭望。日斜風雨濕蓑衣，拍手唱歌尋伴歸。遠村放牧風日薄，近村牧牛泥水惡。珠璣燕趙兒不知，兒生但知牛背樂。
贈人三首次韵道卿  其一 張耒
未必蝤蠐如素領，故應新月學蛾眉。引成密約因言笑，試得真情是別離。罇酒且傾寒琥珀，淚妝更看薄臙脂。北城月落烏啼後，便是孤舟腸斷時。
贈人三首次韵道卿  其二 張耒
醉裏紛紛散別筵，醒來客枕一燈前。黄茅野岸三更月，春水長亭十里船。一點淚憑誰寄與，十年香在恨依然。空疑窗外梅花發，珠箔青樓若箇邊。
贈人三首次韵道卿  其三 張耒
可是相逢意便深，爲郎巧笑不須金。門前一尺春風髻，窗外三更夜雨衾。別燕從教燈見淚，夜窗惟有月知心。東西芳草渾相似，欲望高城何處尋。
採蓮子 張耒
菡萏香蓮十頃陂，小姑貪戲採蓮池。晚來弄水船頭濕，更脫新裙裹鴨兒。
倚聲製曲三首  其一 張耒
春絲惹恨鬢雲垂，媚態愁容半在眉。早是思深難語別，可堪肌瘦不勝衣。眼前有恨景尤速，門外無情車載脂。自笑不如天上月，尊前猶有見郎時。
倚聲製曲三首  其二 張耒
不恨因緣不恨天，强持牙板向罇前。陽關一曲動山月，別淚千行盈酒船。薄命有情今已矣，傍人無意亦凄然。願君學取梁間燕，秋去春來到妾邊。
倚聲製曲三首  其三 張耒
山未高兮水不深，此情此意薄千金。今朝酒伴雙垂淚，明夜燈前獨擁衾。玉筯異時空見跡，麈犀千里亦通心。桃源路絕無人到，應許劉郎再訪尋。
劉壯輿是是堂歌 張耒
讀堂中之書兮，以致子之眠。飲堂中之酒兮，以休子之言。是非雜然於子之耳兮，付庭中之嘆蚓，與夫木上之鳴蟬。庶幾養生而保和兮，窮子之年。
獨處愁 張耒
高高花飛驚愁顔，珠簾晝鎖春風閒。少年金鞍照秦地，玉巵雙覆塵埃間。花間蝴蝶雙飛舞，感觸深心心更苦。昨夜陰雲數尺許，連宵變作西窗雨。
遠別離 張耒
遠別離，明當入蜀去。酒酣日落客心驚，起與僕夫先議路。引車在庭牛在槽，桐枝嫋嫋秋風豪。別情惆悵氣不下，酒觴翻污麒麟袍。緩緩清歌慰幽獨，不惜更長更燒燭。贈君髮上古搔頭，莫易此心如此玉。平生每笑花飛片，東家吹落西家怨。但得歸時似別時，相知何必長相見。
行路難 張耒
人生動與衣食關，百年役役誰爲閒。四時睡足鞍馬上，去歲錢塘今長安。車愁羊腸夜險折，船畏人鮓晨驚湍。九州一身恨自惜，使我顔色常鮮歡。天地一氣成萬象，融即是江結是山。再願洪罏瀉融結，萬世更無行路難。
白紵詞二首效鮑照  其一 張耒
摇輕裾，曳長袖，爲楚舞，千萬壽。新詞白紵聲按舊。朔風捲地來崢嶸，燕雁避霜饑不鳴。高堂酒多華燈明。
白紵詞二首效鮑照  其二 張耒
回纖腰，出素手，髻墮鬢傾釵欲溜，爲君歌舞君飲酒。歲云暮矣七澤空，湯湯漢沔天北風。玉壺之酒樂未終。
七夕歌 張耒
人間一葉梧桐飄，蓐收行秋回斗杓。神官召集役靈鵲，直渡銀河雲作橋。河東美人天帝子，機杼年年勞玉指。纖成雲霧紫星衣，辛苦無歡容不理。帝憐獨居無與娛，河西嫁與牽牛夫。自從嫁得廢織紝，綠鬢雲鬟朝暮梳。貪歡不歸天帝怒，謫歸却理來時路。但令一歲一相見，七月七日橋邊渡。別長會少知奈何，却悔從來歡愛多。匆匆萬事說不盡，燭龍已駕隨羲和。河邊靈官催曉發，令嚴不管輕離別。空將淚作雨滂沱，淚痕有盡愁無歇。我言織女君莫歎，天地無窮會相見。猶勝姮娥不嫁人，夜夜孤眠廣寒殿。
琉璃瓶歌贈晁二 張耒
火維荒茫地軸傾，下有積水潜鯤鯨。鰲身翻瀾山爲崩，金烏下啄獰龍騰。狂鬚奇鬣萬族朋，巨神日月雙手擎。夸娥愁思烏戢翎，老魚戰死風雨腥。長彗下掃千里驚，淺洲一席塊爲城。蠻兒夷女奇弁纓。大舶映天日百程，怒帆吼風戰飛鵬。舟中之人怪眉睛，獸肌鳥舌髻翹撐。萬金明珠絡如繩，白衣夜明非縞繒。以有易無百貨傾，室中開橐光出楹。非石非玉色紺青，昆吾寶鐵雕春冰。表裏洞徹中虛明，宛然而深是爲瓶。補陀真人一銖衣，攀膝燕坐花雨飛。兜羅寶手親挈携，楊枝取露救渴饑。海師跪請顙有胝，番禺寶市無光輝。流傳人間入吾手，包以百襲吳綿厚。擇人而歸今子授。爛然光輝子文章，清明無垢君肺腸。比君之德君勿忘，與君同升白玉堂。
九江千歲龜歌贈无咎 張耒
靈龜千年口不食，以背負床飲其息。吾家兩龜豈徒不食亦不息，壽與萬古無終極。濟南晁君博物天地通，夜窺牛斗頗似晉司空。指我兩龜有名字，大龜爲九江，小龜號千歲。老龍洞庭怒，蕩覆堯九州。禹咄嗟，水平流。九江無波拍天浮，中有大靈背如丘。南風吹楚澤，蓮葉清欲秀。有物中作巢，一寸立介胄。霞衣仙人鬢如霜，飲以南極之光芒。丹顱老客不相見，飛渡東海巢扶桑。邇來蟠桃枝，有子大如缶。浮游輕于鳥，江海一回首。青珊瑚柱碧瑶宮，水仙焚香吹作風。朝戲蓮葉西，暮遊蓮花東。秋風蓮子熟，歸去清江國。小千歲，大九江，我久不見之，向君案前雙。我謂晁君二物有似我與子，國有守龜吾子是。燦然天下之寶器，黄金之縢紫瑶匱。天王端冕史再拜，一逆二從定大事。我身百無用，頗似千歲潜深淵。不願人間貯金藉玉享富貴，但願寄身江上一葉之秋蓮。萬物才不才，用舍不任天。寄聲問晁君，然不然。
大雪歌 張耒
老農占田得吉卜，一夜北風雪漫屋。屋壓欲折君勿悲，隴頭新麥一尺泥。泥深麥牢風莫吹，明年作餠大如箕。野人食飽官事少，莫畏瑟縮寒侵肌。高堂晨興何所爲，門無馬跡人更稀。珠樓玉閣互飛動，坐見貧屋生光輝。無功及物慚受祿，豐穰幸頼天與之。棄糧遺粒待雞犬，吾羹何得長烹藜。
孫彥古畫風雨山水歌 張耒
山深巖高石壁青，白日忽變天晦冥。黑風驅雲走不停，驚電疾雨來如傾。山前雨點大如手，山下水湧危槎橫。崩崖古樹老有靈，吼怒直與風雲爭。枝披葉偃鬭不怯，萬竅却欲藏雷霆。鞭馿疾驅者誰子，石路嶮澀馿凌兢。目迷心懾愈不及，來憩樹下如寒蠅。蒼茫直與鬼神接，恍惚不保龍蛇驚。平居此樂忽入眼，孫家古圖纔可辨。奈何一幅一尺餘，欲奪天地之奇變。我心愛之良有以，昔苦山行親遇此。一生兩足不下堂，輸爾朱家貴公子。
歲暮歌 張耒
北風卷雪送暮冬，重雲如山爭塞空。百年老樹吼欲折，塌翼不見南飛鴻。堂下幽姿亦可悅，點綴小樹花玲瓏。老人重裘不能煖，永夜惟守深爐紅。啾啾寒雀飛不起，饑啄凍土藏枯叢。青春欲回水官怒，摧拉未使陽和通。天時平分各司一，興廢誰得專其雄。杜門解轡聊有待，行看馬脚春泥融。
光山謠 張耒
艤舟淮南望新息，天遣清淮限南北。崎嶇細路入光山，野色蒼凉秋日白。八月穫稻田無水，蚱蜢羣飛稻乾死。危橋絕澗聞水聲，喧喧汲水爭瓶罌。昏昏落日銜遠山，鳥啼車轍未得閒。縣公吳生我世舊，爲我烹羊酤斗酒。燈前醉飽紛就眠，五更開門星滿天。長年他鄉心惘然，遠途辛勤難具言。
用劉夢得三題  其一 張耒
春向晚，斜日在高樓。幽花愁脈脈，輕絮去悠悠。冉冉三更雨，蕭蕭通夜愁。
用劉夢得三題  其二 張耒
春已暮，把酒送春歸。花落鳴禽散，草長遊客稀。去年堂上燕，故故傍人飛。
用劉夢得三題  其三 張耒
春竟去，白髮感生平。流水去不斷，夕陽猶有情。舊時桃李月，悄悄向人明。
年年歌 張耒
年年西風白露天，爛醉村釀秋池原。今年杜門不復出，爲愛我庭風日寬。東西相望兩叢竹，正色森森立青玉。朝烟暮雨恣陵奪，翠鳳文章終鬰鬰。石榴新栽果不實，下有蕭條冒霜菊。人情雖欲薦我酒，物意豈願贏君菊。東欄黄葵色貴麗，氣壓滿欄香撲蔌。月桂凄凉何足數，蛛網挂蟲窘如束。安能卒歲不改芳，正自榮枯隨衆木。陶陶吾意方有在，瑣瑣眼前安足錄。朝來默坐有佳思，病去身輕如脫梏。從來北客望江南，何用登樓傷遠目。
鵯鵊詞 張耒
樹頭玄衣郎，神爽聲復清。睡先萬目覺，起對殘月星。憫世耽睡昏，體穢神不靈。招使離衽席，啼呼每丁寧。幽人最憐汝，未旦起坐聽。荒山多嘉樹，春盡故園情。
圍棋歌戲江瞻道兼呈蔡秘校 張耒
蔡子圍棋非我敵，我謹事之如大國。主盟召會不敢辭，近忽憑陵有驕色。鄒人戰魯固非宜，于越入吳誰可測。願君勿以大自驕，知小深謀戰須克。區區江子似邾婁，我如强魯端能役。凌兢螳臂屢見拒，我但憐子心難得。近來措置尤小獰，何異穿窬時有獲。可憐癡將不知兵，請視吾旂豈冥北。饑魚貪餌不知鈎，口雖暫美身遭食。雖然吾亦守疆埸，防患猶須謹蟊賊。上攀蔡子雖已遼，晉楚周旋終有日。下觀江子行逾遠，我進駸駸未知極。嗟予自謂敢忘謙，事有真誠難掩抑。爲君聊發一笑端，欲開吾棋視斯檄。
周氏行 張耒
亭亭美人舟上立，周氏女兒年二十。少時嫁得刺船郎，郎身如墨妾如霜。嫁後妍媸誰復比，淚痕不及人前洗。天寒守舵雨中立，風順張帆夜深起。百般辛苦心不惜，妾意私悲鑑中色。不如江上兩鷺鷥，飛去飛來一雙白。長淮杳杳接天浮，八月搗衣南國秋。謾說鯉魚能託信，祇應明月見人愁。淮邊少年知妾名，船頭致酒邀妾傾。賊兒惡少謾調笑，妾意視爾鴻毛輕。白衫烏帽誰家子，妾一見之心欲死。人間會合亦偶然，灘下求船忽相值。郎情何似似春風，靄靄吹人心自融。河中逢潬還成阻，潮到蓬山信不通。百里同船不同枕，妾夢郎時郎正寢。山頭月落郎起歸，沙邊潮滿妾船移。郎似飛鴻不可留，妾如斜日水東流。鴻飛水去兩不顧，千古萬古情悠悠。情悠悠兮何處問，倒瀉長淮洗難盡。祇應化成淮上雲，往來供作淮邊恨。
啄木詞 張耒
紅錦長絛當背垂，紫檀槽穩橫朱絲。美人亭亭面如雪，纖手當弦金桿撥。彈成丁丁啄木聲，春林蔽日春晝晴。徘徊深枝穿翠葉，玉喙勞時還暫歇。深園斷嶺人不知，中有槎枒風雨枝。蠹多蟲老飽可樂，山靜花深終日啄。雄雌相求飛且鳴，高枝礪嘴枝有聲。無功忍使饑腸飽，有意却教枯樹青。疾彈如歌細如語，曲欲終時情更駐。一聲穿樹忽驚飛，葉動枝摇不知處。
瓦器易石鼓文歌 張耒
周綱既季宣王作，提劍揮呵天地廓。朝來吉日差我馬，夜視雲漢憂民瘼。桓桓方召執弓鉞，藹藹申韓賜圭爵。北驅獫狁走豺狼，南伐淮夷斬鯨鱷。明堂車馬走爭先，清廟笙鏞尸載樂。岐陽大獵紀功伐，石鼓巖巖萬夫鑿。千年兵火變朝市，後世紙筆傳冥漠。迹荒事遠貴者寡，歎惜風霜日摧剝。君誠嗜古更過我，易以瓦器尤奇卓。滿盤蒼玉列我前，制古形奇異雕琢。羲黄已亡巧僞起，采椽土木消純樸。何爲獲此上古器，經歷萬古遭搜掠。寥寥墨翟骨已朽，尚有遺風傳隠約。又疑晏子矯齊俗，陶土摶泥從儉薄。或云古者宗廟器，斥棄金玉先誠確。是時此物參鼎俎，蕢桴土鼓誠爲樂。嗚呼二物信奇絕，頼有吾徒與提握。不然烏瓦與荒碑，坐見塵埃就零落。
片雪歌 張耒
瑶池一片孤飛雪，風急身輕飛不歇。誰將翠袖遮得歸，十斛明珠換與誰。金龜貴客迎將去，玉作輜軿載塵霧。人間不解桃李心，獨與琵琶自相語。主人白頭情不親，朱樓夜鎖梨花春。願同花落寄流水，飄出朱門隨路塵。長恐此生空已矣，從此失身輕薄子。人生但樂兩知心，誰是瓊瑶孰泥滓。鶯驚中彈花辭樹，蝶散蜂驚春日暮。風光不斷流水長，不知片雪今何處。
梁父吟 張耒
豪俊昔未遇，白日無光輝。隆中卧龍客，長嘯視羣兒。九州英雄爭著鞭，黄星午夜照中原。君看慷慨有心者，乃是山東高帝孫。老瞞赤壁抱馬走，紫髯江左空回首。世上男兒能幾人，眼看袁呂真何有。永安受詔堪垂涕，手挈庸兒是天意。渭上空張復漢旂，蜀民已哭歸師至。堂堂八陣竟何爲，長安不見漢官儀。鄧艾老翁誇至計，譙周鼠子辨興衰。梁父吟，君聽取，擊節高歌爲君舞。躬耕貧賤志功名，功名入手亡中路。逢時兒女各稱雄，運去英雄非曆數。梁父吟，悲復悲。古今人事半如此，所以達士觀如遺。龐公可是無心者，何事鹿門招不歸。
度關山 張耒
度關山，意悠哉，秦關路險行車摧。秋雲沉沉天未曉，關吏正眠關未開。孟嘗逃秦畏秦逐，一日歸齊未爲速。重扉當道可奈何，搔首蒼茫空駐轂。主君無言客無計，仰看天星俯相視。風鳴木響心自驚，咄嗟謾養三千士。下客趨前敢獻誠，爲君試效晨雞鳴。引聲未絕羣雞應，軋軋重門俄徹扃。馬嘶人語車輪轉，斗柄斜橫夜初半。奔風捷足欲何追，虎口脫身非素願。孟嘗好士竟何爲，纔得雞鳴狗盜兒。可憐當日慇懃意，輟食分衣竟爲誰。
天馬歌 張耒
風霆冥冥日月蔽，帝遣真龍下人世。降精神馬育天駒，足躡奔風動千里。蕭條寄産大宛城，我非爾乘徒爾生。小羌雜種漫羈絏，櫪上秋風時一鳴。萬里名聞漢天子，內府鑄金求騄駬。將軍受詔玉關開，靈旂西指宛王死。天馬出城天駟驚，塞沙颯颯邊風生。執驅校尉再拜馭，護羌使者清途迎。騏驎殿下瞻天表，天質龍姿自相照。翠蕤黄屋兩邐迤，玉鐙金鞍相炫耀。東游封祀被和鑾，甲子北來巡朔邊。展才自覺逢時樂，致遠不知行路難。物生從類如有神，地無遠近終相親。君不見莘野磻溪耕釣叟，一朝吐氣佐明君。
江南曲 張耒
平湖碧玉烟波闊，芰荷風起秋香發。採蓮女兒紅粉新，舟中笑語隔烟聞。高繫紅裙袖雙卷，不惜浮萍沾皓腕。爭先採得隠船篷，多少相欺互相問。吳兒蕩槳來何事，手指荷花示深意。郎指蓮房妾折絲，蓮不到頭絲不止。月上潮平四散歸，舟輕楫短去如飛。斷腸脈脈兩無語，寄情流水傳相思。
籠鷹詞 張耒
八月穫黍霜野空，蒼鷹羽齊初出籠。劍翎鈎爪目如電，利吻新淬龍泉鋒。少年臂爾平郊去，草動人呼躍寒兔。竦身下擊霹靂忙，毛逐奔風血濡距。爾能搏兔不能食，未飽中腸行復擊。主人厭兔爾尚饑，一生不快爲人役。蒿間黄雀鳴啾啾，饑啄野粟心無求。賦形雖小技能薄，不受羈縻得自由。
拳毛駒歌 張耒
北窗掃壁陳圖書，殺氣凜凜生坐隅。誰將尺素畫駿馬，云是文皇昔日拳毛駒。龍顱虎脊視天地，若滅若沒三萬里。皇天産此誰得之，虯鬚十八真天子。擒王滅竇如塵埃，英氣貫日天爲開。黄金甲光照天地，大白羽箭馳風雷。真龍在廄萬馬疾，下視四海皆駑駘。榛棘昭陵一抔土，柏城六馬莓苔古。嗚呼駿馬已埃塵，雖有燕昭難再睹。
寒鴉詞 張耒
寒鴉來時九月天，黄梁蕭蕭人刈田。啼聲清哀晚紛泊，迭和羣音和且樂。朋飛聚噪動百千，頸腹如霜雙翅玄。風高日落田中至，部隊崩騰鉦鼓沸。高林古道榆柳郊，落葉晴霜荆棘地。志士朝聞感歲華，田家候爾知寒事。壠頭雪消牛挽犁，蕩漾春風吹爾歸。投寒避暖竟何事，長伴燕鴻南北飛。我滯窮城未知返，爲爾年年悲歲晚。扁舟東下會有期，明年見爾長淮岸。
寒食歌 張耒
東風芳草長，寒食春茫茫。人家掩門去，雞犬自相將。原頭簇簇柳與花，行人往來長歎嗟。舊墳新塚累累是，裂錢澆酒何人家。桑上鳴鳩喚山雨，雨脚蕭蕭山日暮。歸來門巷正春寒，花底殘紅落無數。北里悲啼夜未休，清弦脆管起南樓。古今歌笑何時盡，芳草白楊春復秋。去年巧笑鞦韆女，今年嫁作東家婦。綵繩畫柱似當年，只有朱顔不如故。百人學仙無一成，麻姑不見但聞名。萬斛春醪須痛飲，江邊漁父笑人醒。
飛螢詞 張耒
碧梧含風夏夜清，林塘五月初飛螢。翠屏玉簟起凉思，一點秋心從此生。方池水深溪雨積，上下輝輝亂凝碧。幸因簾捲到華堂，不畏人驚照瑶席。漢宮千門連萬戶，夜夜熒煌暗中度。光流太液池上波，影落金盤月中露。銀闕蒼蒼玉漏遲，年年爲爾足愁思。長門怨妾不成寐，團扇美人還賦詩。避暑風廊人語笑，欄下撲來羅扇小。已投幽室自分明，更伴殘星碧天曉。君不見連昌宮殿洛陽西，破瓦頹垣今古悲。荒榛腐草無人迹，只有秋來熠燿飛。
齊安行 張耒
黄州楚國分三戶，葛蔓爲城當樓櫓。江邊市井數十家，城中平田無一步。土岡瘦竹青復黄，引水種稻官街旁。客檣朝集暮四散，夷言啁哳來湖湘。使君麗譙塗堊赭，門狹不能行兩馬。滿城蛙噪亂更聲，谷風穀穀黄鴉鳴。最愁三伏熱如甑，北客十人八九病。百年生死向中州，千金莫作齊安遊。
一百五歌 張耒
山民歲時事莽鹵，猶知拜掃一百五。平明士女出城闉，黄土岡前列尊俎。篛包粉餌蒸野蔬，富家烹羊貧薦魚。日暮肩輿踏風雨，江鄉人家無犢車。插花飲酒山邊市，醉後歌聲動鄰里。南人聞歌笑相尋，北人聞歌淚滿襟。
秋風謠 張耒
秋風起，秋雲高。連山草木如波濤，大江蕩潏魚龍逃。羲和奔忙日車逸，八柱傾側恐不牢。柯山老人揜蓬茅，畏寒理我舊縕袍。粗餐在盤有濁醪，醉飽高卧從呼號。
東皋行 張耒
秋雲捲盡秋天清，東皋蕭條雞犬聲。黄葉吟風聲不平，芙蕖半落更有情。歸來僮饑羸馬疲，城頭樹暗烏欲栖。誰家朱樓人夜宿，微紅一點簾間燭。
正月詞 張耒
紅梢一夜櫻桃雨，簾捲曉晴鴝鵒語。簾旌細浪滾東風，迎得春歸與爲主。玉手嬌慵添繡線，欄下菖蒲近相見。雲屏曉睡翠翹橫，樓上寒時正五更。
二月詞 張耒
滾風畫幕長廊靜，簾下人眠初日永。嚶嚶不動採花蜂，夜來露重薔薇冷。芳草長時寒食天，紅牆低處見鞦韆。人家無事雞犬閒，日暮芳郊留醉眠。
饑烏詞 張耒
北風夜雨烏翅濕，低飛野畦啄遺粒。啄食不飽還畏人，嗚呼隔隴自求羣。我行陳宋經大澤，田荒生茅不種麥。空腸待飽明年禾，鴉鴉爾饑獨奈何。
苦寒行二首  其一 張耒
淮南苦寒不可度，積雪連山風倒樹。長淮凍絕魚龍愁，哀鴻傍人飛不去。雪中寒日無暖光，六龍瑟縮不肯驤。老憊孤舟且復止，堅冰三尺厚於牆。
苦寒行二首  其二 張耒
茫茫楚鄉仲冬月，白屋無烟飛走絕。空林號風冰斷枝，長淮無人冰照雪。凍埋釣艇不復漁，南羹未嚼淮中魚。要須下擘澄湫水，剸取寒蛟烹腹腴。
春詞 張耒
寶刀裁花碎羅縠，带臘圓紅黄染粟。枝頭幾日即花開，世上人情何太速。東風未轉北風嚴，返挂銅鈎不上簾。莫怪蛾眉呵素指，層簷冰碧玉纖纖。
宮詞效王建五首  其一 張耒
夜來霜重著欄干，玉殿無塵玉甃寒。日日君王罷朝早，禁廷無事一冬閒。
宮詞效王建五首  其二 張耒
簾外微明燭下妝，殿門放鑰待君王。玉階地冷羅鞋薄，衆裏偷身倚御床。
宮詞效王建五首  其三 張耒
昨夜新霜滿玉階，初冬處處火爐開。中官逐院傳宣賜，南國諸侯進橘來。
宮詞效王建五首  其四 張耒
玉墀夜色晝昏昏，催放朝班散侍臣。隨駕上樓同看雪，萬重宮殿一時新。
宮詞效王建五首  其五 張耒
蓮燭千枝夜宴遲，君王索筆寫新詩。宮人和得爭先進，偏愛宋家兄弟詞。
旱謠 張耒
七月不雨井水渾，孤城烈日風揚塵。楚天萬里無纖雲，旱氣塞空日晝昏。土龍蜥蜴竟無神，田中水車聲相聞。努力踏車莫厭勤，但憂水勢傷禾根。道傍執送者何人，稻塍爭水殺厥鄰。五湖七澤水不貧，正頼老龍一屈伸。
貽潘邠老 張耒
有屋可以讀書，有竹可以忘憂。採庭之菊香有餘，烹園之蔬甘且柔。賢哉二子，又復何求。鬼不爾責，人不爾仇。沽酒可飲，江魚可羞。又安用列鼎食珍，佩印封侯。我居柯西，相隔一里，可以杖履朝往而夕遊。必未厭我乞醯與借馬，但只恐勤君赤脚與露頭。不然將吾顔子簞食瓢飲屢空之樂，又欲翻董生清明玉杯繁露之春秋。
醉中雜言 張耒
老人攀花復藉草，春力著人如醉倒。未容作計試留春，東風已與人俱老。東君惜春不惜花，千紅萬紫委泥沙。已教白日張錦繡，更欲平地興雲霞。我欲呼客無酒肉，摘花插頭悲髮禿。安得釀酒萬甕屠千羊，花間醉飽踏春陽。
龜山祭淮詞二首 迎神 張耒
木梟梟兮蒼山巔，回洑重深兮其下九淵。東風歌兮春水舞，庭肅肅兮神來下。神來下兮翠帷舉，谷冥冥兮春山雨。雨三休兮神三燕，游雲高兮見極蒲，安我舟楫兮君不怒。水濱之人兮苦思君，菖蒲生兮楊柳春。解君旂兮醉君御，聊樂一日兮莫予棄。
龜山祭淮詞二首 送神 張耒
楚巫醉兮君不留，春風起兮木蘭舟。弭余楫兮飲君酒，君既不顧兮駕龍以出遊。凌九江兮勒滄海，萬龍舞兮百靈會。君孔樂兮我思君，望君故居兮其上片雲。水淪淪兮石碌碌，空祠草長兮風雨入君屋。山中春兮鳥鳴悲，明月皎皎兮中夜來。
惠別 張耒
洞簫奏兮瑶瑟御，日不足兮繼以夜。吾寧獨此湛樂兮，嘉予美之宜修。披浮雲出明月兮，揮衆星不與謀。既成言以命予兮，顧永予之光明。豈獨謂不然兮，託東風以惠聲。嗟言獨何容易兮，有傾身者鬼神。中懷著而必見兮，卷蘭舌而交信。予雖不執子明燭兮，光輝其舍予。兩相審者不媒兮，予既獲子於鼻息。舒子聲以歌兮，鳳凰將聞而振羽。結子佩而起舞兮，星斗視子而上下。獨翩翩其不可留兮，君之居可知而不可得。春水渙渙兮，予獨飲君河之曲。鳥鳴羣飛兮，其下芳草。柳舒舒其可攬結兮，桃李始就其膏沐。行者懷兮別者思，酌君酒兮壽君以不衰。撫君舟之悠然兮，將浩渺以浮航。三江震澤兮，舟師告憊而一息。引日星之煌煌兮，吾獨望子於南極。想子其下兮，鼓聖濤而鞭蛟龍。使宓妃不敢巧笑兮，皇英斂衽而來從。南風之來兮，入予裾悅余心。獨條暢而清婉兮，曰是爲故人之風。
愬魃 張耒
帝治下土兮遠於民，撫御萬方兮周無垠。物類億千兮莽蓁蓁，出入日月兮運星辰。廣必有容兮潜姦昏，不上愬兮帝曷聞。歲庚申兮斗建巳，旬逾十兮雨不施。秀者燋兮實者悴，麥莽莽兮不出塊。舊穀既沒兮待新以食，奪其所望兮民憂以惑。捨耒而兵兮奪攘剽賊，急不知慮兮求生頃刻。民幸帝兮詔雲師，氣朝升兮斂陽暉。孰鼓風兮震川岳，上者揚兮旁者剝。雲雖仁兮不得施，野童童兮草木摧。熟揚塵兮蔽朝日，紛霏霏兮冒萬物。昏迷蒙兮浩恍惚，瞭者瞀兮失南北。瘞根莖兮腐葩實，世慘錯兮澤蓬㶿。霍霍然兮侵萬室，飄雨塵兮以旦以夕。民曰誰爲兮尸是有物，其名曰魃兮旱是司。惡潤忌澤兮盜陽威，淫視槁木兮疾華滋，憎飽妬飫兮幸民饑。亢不伏兮風以助之，慘懷柔茂兮塵埃是吹。來炎火兮爛煒煌，馭回祿兮驂畢方。朱旂旐兮絳帷裳，坦無畏兮樂洋洋。朋疫癘兮友疾殃，徒甚劇兮黨甚强。慢帝威兮分害戕，竊祠禱兮傲驅攘。民頼帝仁兮以衣以食，上帝孔昭兮愬無禍責。幸帝震怒兮降魃罪疾，無俾在世兮幽沉深溺。雷伐鼓兮電揚旂，雨卷壑兮雲張帷。泛游澤兮湛甘滋，充槁瘠兮奮枯萎。禾黍茂兮蔬果肥，歲既登兮民飽嬉。康帝民兮恩甚思，幽斯魃兮宥無期。
敘雨 張耒
西山之泉兮冽以清，淳注萬古兮無虧盈。應龍蟠守兮謹防扃，有神司之兮帥羣靈。神君曷處兮山之穹，雲郛霧闕兮都邃宮。騰駕逸景兮馭清風，上友仙聖兮佑帝躬。惟今之旱兮非神曷愬，家無餘糧兮麥不庇雨。土飄塵揚兮迷行錯步，魃威孔張兮熾莫予禦。挹水一勺兮薦羔豚，曷求於水兮神實憑。土有蔬兮林有實，芼馨香兮葅芳鬰。神我饗兮臨我堂，酌芝醑兮御椒漿。巫甚祇兮時甚良，哀我疾兮降我祥。神君仁兮念下民，撫民災兮號帝閽。帝念神君兮詔雨官，叱馭六龍兮奮互飛。騫掣飛電兮鼓雷震，俾霈爾澤兮正無限。山靈川怪兮更騰奔，角毛羽鬣兮爛鱗鱗。前幢後旆兮玄雙輪，椎轟喧呵兮翻乾坤。神龍九鬣兮雜蛟鯤，瞠眼飛涎兮翻齶齦。伏潜羲和兮止星辰，一洒萬里兮傾河津。妖風失威兮斂以奔，魃濡厥裳兮伏以蹲。槁蘇焦澤兮息惔焚，優渥潤沃兮無涯垠。菽麰詵詵兮奮裳紳，秋種既即兮農則勤。既足而止兮披霧昏，朝陽清明兮斂游塵。功成不居兮駕歸雲，空山寥寥兮夜無聞。靈泉幽幽兮湛奫淪，竭誠莫報兮仁哉君。
友山 張耒
張子官於福昌，塊然獨居，無與爲友。賓客不至，遺朋失舊。經時閉門，終日鉗口。出無與遊，居無與就。誰同我食，誰酌我酒。歸守妻孥，出對廝走。駕言出遊，田童野叟。氣否莫交，情包不剖。塞聰蔽明，盤足袖手。披書閱簡，眩目疲肘。厭然成痼，不可針灸。於是張子，滌慮除煩。披庭掃堂，枕手而眠。恍若有遇，有神降焉。曰我實哀汝，獨無友朋。我有教告，子乎我聽。凡世之人，百愚一賢。古昔所歎，非獨今然。得賢與朋，善固無儷。賢不可得，將愚與比。友賢實難，幸然後值。不幸友愚，與無孰利。諂笑傾辟，韜情晦實。測心獻計，因隙投策。口是腹非，面歌背泣。友若此者，實繁孔多。曷若不見，目清耳和。我復告子，真友之實。爾遵我言，友胡有竭。人物雖殊，可友同焉。賜爾以友，其名曰山。居汝左右，在汝北焉。端不汝去，澹兮絕言。春麗夏繁，秋疏冬瘦。霞霧融明，風馳雨驟。孤楫橫奔，牢屯巧鏤。傲岸軒昂，清華潤秀。對食臨眠，排堂入牖。效技汝前，雖勞不疚。山有佳泉，多灌爾囿。歷石懸空，泠泠清漱。如聞妙音，濯煩浴垢。不猶愈乎，卑議庸讀。過耳增懣，入心善煩者乎。山有修竹，汝園是植。靜麗明鮮，端虛正直。如彼正人，揚言發色。微風散碧，宵月鏤白。不猶愈乎，市兒塵顔。敧眉鼓吻，佞笑浮言。工爲媚悅，善佞曲拳者乎。山有喬木，聳立而峙。端無媚姿，若對正士。障雨蔽暍，千人所芘。微飈披拂，吹奏竽籟。不猶愈乎，蠕蠕鼠輩。女黠兒嬌，奴趨妾拜者乎。山有好鳥，清喉麗羽。引嘯長鳴，羣呼迭語。夜管風弦，哀簧怨柱。不猶愈乎，巷歌里舞。促縮跳梁，顛妖淫污。父子不施，棄禮忘數者乎。如前實繁，言胡可殫。汝與之樂，右攀左援。曷爲孑孑，寤寐嗟歎。張子再拜，受言永懷。解累亡憂，心通志開。高山巖巖，流水潺潺。竹茂木翹，鳥鳴琅然。如前夷齊，而後閔顔。吾何爲乎，浩然其間。
種菊 張耒
何馨香之芬敷兮，昌綠葉而紫莖。是其名爲菊兮，爰植予之中庭。性清平而不躁兮，味甘爽而充烹。當秋露之慘凄兮，舒煌煌之華英。色正而麗兮，氣芬以清。純靜秀潔兮，族茂羣榮。採食以時兮，天和以寧。穎輕竅達兮，瞳子清明。散敗流濁兮，風宣滯行。仙聖所餌兮，屏除臭腥。久嗜不廢兮，將延爾齡。嗟予生兮，蹇薄煩冥。憂饑畏寒兮，微祿以生。終曷歸兮，山林是營。膏粱鼎食兮，方丈縱橫。炙熊之蹯兮，龍醢羊羹。彼得有命兮，吾奚爾榮。惟茲佳菊兮，野實以生。採擷咀食兮，薦俎盈登。求之孔易兮，世焉莫爭。我有久疾兮，壅塞煩昏。支節堅痹兮，氣閼於元。憊不能支兮，外壅中乾。疥癬得志兮，蟯蛔伏蟠。餐華秋冬兮，食葉春夏。集新易故兮，爾功是假。寧康我軀兮，骨節堅良。産和剔戾兮，其樂洋洋。反華於玄兮，易瘻以强。忘生絕俗兮，深潜遠藏。驂駕雲霧兮，呼吸太陽。招友彭咸兮，御風以翔。吁嗟此菊兮，吾於爾望。
逐蛇 張耒
嗟堯之時兮大水滂，橫潰四海兮包陵岡。蕩流湧汩兮周無防，龍騰蛇奔兮嬉以狂。腥鱗頑鬣兮更披猖，城居穴處兮亂厥常。頹蟲糾結兮肆害戕，陸盤淵據兮傲不臧。朋屯黨集兮蕃以昌，穿穴噬囓兮民盡傷。下民既病兮帝弗康，黄熊幽殛兮羽山陽。乃命伯禹兮行四方，乘高趨卑兮陵復航。鑿山疏源兮導河江，萬水下走兮來洋洋。經畫九野兮興農桑，驅龍放蛇兮屏諸荒。焚山燎野兮無遺芒，野巢窟居兮保厥疆。敢有弗率兮斷爾吭，伯益作志兮稽妖祥。帝虞耄勤兮黜予商，天授神禹兮夏是王。九牧作貢兮金鑑鍠，大冶鼓鑄兮騰精鋩。巖巖九鼎峙且剛，奇形詭質兮走與翔。鱗毛羽倮兮兮雜短長，求情抉態兮幽微彰。制馭百怪兮嚴紀綱，獸蟲人鬼兮安其鄉。殊宮別域兮異存亡，曷爲茲蛇兮宅我居。妖頑堅老兮傲驅除，深潜居此兮坦無虞。下飲我沼兮稍林株，朱眸丹舌兮玄鱗膚。恍惚遽速兮疑有無，居者畏避兮行者徐。險奪我圃兮駭我徒，盜竊祭禱兮欺羣愚。我咨爾蛇兮潜山而穴野，陰蟠遠伏兮與人乎異舍。冬居夏游兮時以行，食爾之食兮朋爾朋。儧亂我居兮常失經，叛棄爾守兮帝有刑。胡昏與頑兮居以寧，自爲不寧兮邀割烹。荒戾天理兮悖聖程，我宥爾愆兮逐爾行，亟舍故處兮遐以征。南山之幽兮雲霧冥，草木薈蔚兮嶮不平。爾徒實繁兮食惟爾盈，捕取不至兮居無與爭。汝生孔遂兮壽綿爾齡，物違其常兮禍之所集。豐狐晝游兮冬裘以白，龜厭淵處兮吉凶是卜。虎不畏人兮皮包戈戟，矜險恃孽兮其終鮮克。我言孔昭兮語汝以理，日吉時良兮汝遄以逝。
登高 張耒
懷不展兮居無聊，默誶語兮浩長謠。寫我心兮登彼高，陟萬仞兮捫九霄。命清風兮披浮雲，瞰四荒兮視天垠。大海蕩潏兮潜龍鯤，吐吞日月兮制明昏。醖釀元氣兮函星辰，羽載四海兮芥浮坤。四岳列峙兮嵩中蹲，牽連脈絡兮子復孫。草蔓木布兮升降如朋，障南蔽北兮東散西分。如掌列塊兮盤羅豆罇，黄流中貫兮發源崑崙。東騖大海兮縈如繚紳，南方炎炎兮火之所宅。朱鳥屹峙兮丹膺絳翮，騫飛以翔兮煇煌爛赫。從擁萬羽兮紛羅羽翼，煌煌尊嚴兮有斗在北。升降玉都兮運量帝側，呼吸陰陽兮秉持禍福。真仙逍遙兮澹不可挹，西有王母兮戴勝穴居，壽歷萬古兮忘終泯初。超遼恍惚兮獨與道俱，驂友日月兮羣靈走趨。既又左而東顧兮觀大明之始生，震沸九淵兮麗天升精。披攘羣陰兮重幽昭明，有神司馭兮朱裳絳纓。呼造物以致問兮吾將考乎太初，彼天地其孰始兮日與月其代除。四荒漫其何極兮人胡爲而中居，火何爲而南宅兮水孰使其在北。安知東之主生兮西配刑而主殺，斗建寅而氣分兮疇爲四時之消息。世徒知其已然兮遂推類而立說，彼厥初其誰造兮孰布施而殊別。抑其不得不然兮或者私智之所設，將忽然而自爾兮遂已成而不可絕。造物爲余究察兮曰此曷可以言陳而意悉，彼混沌之一氣兮吾不知誰合而爲一。忽洞達而兩分兮夫亦安知其誰闢，爰升清而降濁兮水赴陰而火陽。東升氣而敷生兮西或成而害戕，强名之曰自然兮曷足以究其必至。謂不得不然者愈疏兮尚安取於私智，莊周誕而妄推兮夏革愚而臆對。世號予曰造物兮予亦曷有所主尸，苟待予而後造兮彼造予者復誰。姑置之而勿校兮任萬物之自成，游小智於太初兮何異夏蟲之語冰。曠任之而勿疑兮萬里會而一平，夫何造物者開予兮神飄飄而不居。我將赴而遠遊兮招神聖以爲徒，騰九螭之奔輪兮追飛電而攬奔風。周萬里於一息兮堂西極而有九區，叩玉闕之九關兮覲上帝於絳都。酌瑶尊之芳酒兮招赤松而友彭祖，既錫我以難老兮黜嗜慾而襲靈虛。爰侑我以秘藥兮合千簫而吹萬竽，樂吾心之洋洋兮舒五體之與與。降復還於我室兮聊彌日而一娛。
和歸去來詞 張耒
歸去來兮，行世不偶予曷歸。其出無所爲喜兮，舍去而何悲。眄一世之無與兮，古之人逝莫追。求不疚於予義兮，又奚恤餘子之是非。彼好惡之罔極兮，或顛倒其裳衣。顧吾涉之已深兮，愧哲人之見微。吾歸甚安，無所事奔。既守吾室，又杜吾門。一氣孔神，於中夜存。納至和於靈根兮，挹天醖於玄尊。既充溢於幽闕兮，亦粹然而見顔。往有坎而茲夷兮，昔或危而今安。將從化人於西域兮，面藏吏於函關。將以一世爲芻狗兮，廢與興吾厭觀。彼福禍之一源兮，必茲出而茲還。彼自以爲無隙兮，何異夫石槨之宋桓。歸去來兮，吾悲夫斯人不返兮，豈招仙聖與之游。昔惠我以好音，忽遠去而莫求。予曷異於世人兮，初爲哽塞而增憂。彼錢鎛則深藏兮，盍視夫已墾之田疇。萬古芸芸，共逝一舟。半夜而失，旦號其丘。畏達觀之誚予，涕已泣而不流。悟榮名之取憎兮，善斯人之獲休。已矣乎，萬物之作各其時，吾獨與時而去留，豈或能力而違之。既往莫或追，來者尚可期。蓋雨暵之在天，豈吾稼之不耔。彼蜀雄之必傳，作猶愧於書詩。嗟身屈而道伸，於斯人兮曷疑。
哭下殤 張耒
醫之不得其方耶，抑其命有短長耶。獨爾能使吾悲若此耶，抑爲父者皆愛其子耶。蒼顱夷顙，秀眉清目。今其存亡，其猶有鬼也。使無物，則吾復何思。其尚有知也，則夫荒屋野寺。風霜雨露，食息誰汝視也。
休日同宋遐叔詣法雲遇李公擇黄魯直公擇烹賜茗出高麗盤龍墨魯直出近作數詩皆奇絕坐中懷无咎有作呈魯直遐叔 張耒
休日不造請，出遊賢友同。城南上人者，宴坐花雨中。金貌散香霧，寶鐸韵天風。鳥語演寶相，飯香悟真空。尚書三二客，浄社繼雷宗。黄子發錦囊，句有造物功。握中一寸煤，海外千年松。誰降午睡魔，賜茗屠團龍。晁子卧城西，咫尺不可逢。豈無坐中客，終覺少此公。歸帽見新月，撲衫暮塵紅。困眠有餘想，却聽寺樓鐘。
掛虎圖於寢壁示秸秠 張耒
畫工出幻事，縞素發原藪。蕭蕭白茅低，凜凜北風走。眈然老於菟，舉步安不驟。目光炯雙射，怒吻呀欲受。彼彪擲其旁，文彩淡初就。雖然竊形似，已足走百獸。煩君衛吾寢，振此蓬蓽陋。坐令盜肉鼠，不敢窺白晝。
神運殿望香爐天池等峰晚宿官廳明日早發 張耒
遠公不出山，坐受天龍供。地祇敢愛寶，木石親輸送。巖巖千年屋，山立屹不動。風雲宿修梁，星斗近華棟。亭亭碧香爐，薝蔔時自涌。五雲嚴擁衛，天樂下鸞鳳。神池閟寶象，光怪發巖洞。誰能陟其巔，手攬湖龍鞚。東堂黄金藏，龍像儼環拱。蕭條亡國輦，拙樸昔誰用。掃堂爲一睡，清極乃無夢。思歸戒晨發，結束勤僕從。鴻鐘振林莽，月落朝嵐重。再往墮渺茫，猿鶴應嘲諷。
贈張公賁 張耒
我昔爲諸生，奉書諫議公。後來辱稱奬，禮數賓客同。决科甫弱冠，年少氣如虹。歸來陪後乘，不責醉後恭。孤舟梁宋郊，旅態萃百窮。拜公睢陽府，笑語若春風。人事不可期，俯仰異吉凶。平生丹竈術，馬鬣哭新封。十年得吾弟，懷舊涕沾胸。清平守家法，眉宇肖德容。交臂是非外，爲僚兄弟中。東軒語長夏，葵竹羅青紅。西舍雪夜歡，玉顔醉瑶鍾。欲飲徑相就，三更叱閽翁。鯨吸絕遺滴，山頹信傾峰。搜抉盡醤茹，楂梨倒筐籠。通宵兩沈醉，午起頭如蓬。人生定當爾，事去挽驚鴻。河梁繫君馬，一笑喜相逢。憐君碧紗幌，夜淚哭葦叢。我方困虀鹽，酸寒官辟雝。同尋舊游地，塵壁罥絲蟲。啼鳥古寺間，夏陰小園空。酒市逢好好，琵琶失𤫩瓏。歌舞一分散，賓僚亦西東。忘情猶一歎，齊物論非通。官冷隠朝市，端能信予慵。人生當富貴，子盍自磨礲。便當隠五車，一一貯心胸。功就螘作垤，叢成蛇化龍。北郊分袂歸，作惡驚兒童。長謠代晤語，發子一笑哄。
離黄州 張耒
扁舟發孤城，揮手謝送者。山回地勢卷，天豁江面瀉。中流望赤壁，石脚插水下。昏昏烟霧嶺，歷歷漁樵舍。居夷實三載，鄰里通假借。別之豈無情，老淚爲一洒。篙工起鳴鼓，輕艣健於馬。聊爲過江宿，寂寂樊山夜。
宿樊溪 張耒
黄州望樊山，秀色如可攬。扁舟橫江來，山脚繫吾纜。大川失洶涌，淺水澄可鑒。北風吹疏雨，夜枕舟屢撼。齊安不可望，滅沒孤城暗。奔流略溪口，龍蜃屢窺瞰。平生千金質，戒懼敢忘暫。茲遊定何名，耿耿有餘念。
道士磯 張耒
匡廬奠九江，苗裔遍南服。橫江蔽原野，內外實一族。危磯插江生，石色擘青玉。蛟龍穴亂石，猱玃在喬木。我行季冬月，江蹟在山腹。扁舟如鏡面，清浄不可觸。躋攀既不可，千古長幽獨。緬想邃古初，巢居戒樵牧。
離樊口宿巴河遊馬祈寺 張耒
扁舟下樊溪，江南正清瀉。曉登巴河岸，極目望春野。步尋修竹寺，古木爭偃亞。云昔孫仲謀，刑牲致師禡。雄圖邈已矣，英概足悲咤。石梯造雲霧，丹白開廣厦。山僧安寂寞，畏冷不出舍。勞生遇閒境，頓使我心寫。晚江平若席，風勢欲相借。
龜陵灣阻風三日遙禱孤山而風止 張耒
積水多疾風，三日阻我舟。天寒波濤惡，岸窟騰龍虬。五更船篷鳴，冷風入衾裯。平明諸山雪，爛漫鋪琳球。篙工笑相顧，拍拍我船頭。水魄小孤神，霧鬢橫星眸。倉卒禱即應，知我厭滯留。稍晴景物好，柳色含新柔。春風我故舊，迎我入東州。
自離富池凡三禱順濟龍求便風皆獲應又風日清霽舟行安穩委曲如所欲感而成詩 張耒
旗尾指船頭，篙工告風便。張帆弛雙艣，去勢如脫箭。船傍兩高山，過目若流電。波平船穩馳，客寢兀未變。吾聞西江龍，神力回宇縣。往來萬夫禱，正直巧獲願。嗟予何所恃，誠確無所薦。神豈哀我窮，有賜不待獻。乃知人窮我，本不坐神譴。人間事若異，未易以言辯。坐令千里遠，近若在几研。慚非謝宣城，攫筆賦浄練。
出山 張耒
青山如君子，悅我非姿媚。相逢一開顔，便有論交意。今晨决然去，摻若執我袂。謂山無見留，此事寧久置。道邊青髮翁，下有白玉髓。斸之龍蛇窟，自足飽吾世。平生耽幽獨，乃若忘朝市。一官等塵垢，安得敗成計。草堂醉老子，虎溪大開士。寄語二主人，爲留三畝地。
朝雨 張耒
幽居感節物，僧舍值朝凉。空簷落寒雨，滴滴響秋堂。低飛林間翮，濕羽不能翔。危葉別故枝，幽花泫晚芳。悠悠清夜眠，促織催朝光。日月愴已徂，吾行獨迷方。采采幽圃蘭，歲晚日馨香。君子健明德，勿爲兒女傷。
離陽翟 張耒
驅車發潁川，回望失嵩少。霜氣塞層空，黯澹寒日曉。原田際天平，百里見飛鳥。累累道傍丘，石獸卧衰草。不知誰氏碑，剝裂偶未倒。支離見隸字，書带漢筆妙。遺墳不可問，文彩竟何效。永年恃金石，此計久可笑。昔遊已三歲，存歿傷懷抱。飽諳人世憂，安得身不老。
次潁川 張耒
許昌古名都，氣象良未替。客子遠道來，塵埃滿襟袂。黄昏造孤驛，買飯嚙枯胾。庭寬蟾蜍高，霜氣徹寒被。頼携朱提杯，可具一飯費。無人勸我酌，孤獨伴客醉。笙簫誰家樓，語笑月中市。何人不行樂，而我獨涕淚。夜長更漏稀，風急鼓鼙駛。天明卷席去，行止隨所值。
昭陵六馬唐文皇戰馬也琢石象之立昭陵前客持石本示予爲賦此 張耒
天將剗隋亂，帝逢六龍來。森然風雲姿，颯爽毛骨開。飆馳不及視，山立儼莫回。長鳴馳八表，擾擾萬駑駘。秦王龍鳳姿，魚鳥不足摧。腰間大白羽，中物如風雷。區區數豎子，縛取如提孩。手持掃天帚，六合無塵埃。艱難濟大業，一一非常材。惟時六驥足，績與英衛陪。功成鏘八鸞，玉輅行天街。荒凉昭陵闕，古石埋蒼苔。
同楊十二緱氏寺宿草酌張正民秀才見訪 張耒
契闊千里別，惻愴難具言。殷勤一宵語，願子未即眠。空堂燈火青，旅褐借僧氈。勞勞一杯酒，不解道路寒。經年相從樂，既別亦茫然。人間事盡爾，聚散亦何歎。但悲多難身，尚獲朋友歡。間關百憂中，一笑有萬錢。張子年未冠，已雄羣少年。巉巉坐我側，紫眸秀雙顴。壯志激衰懦，清談破愁煎。天明即分散，奈此情悁悁。
初到都下供職寄黄九 張耒
千里不相見，勞勞復何辭。不遠一城中，耿耿令我思。僦舍酒家樓，推壚卷其旗。鼠壤敗晨炊，守翁噪羣兒。馬傍挾兩羸，雙踵待刻移。五日長安塵，故山夢中歸。何以洗我心，望君青松姿。懷情久不吐，古屋弦悲詩。
次韵魯直夏日齋中 張耒
文章慚骯髒，談舌罷雋永。年來屏百事，但願兩耳靜。黄公安禪室，不覺在市井。客來飽清風，可是徒造請。犧尊與社樗，妄計幸不幸。願君妙觀察，金門等雲嶺。
晚歸寄无咎二首  其一 張耒
雨氣入古屋，薄帷生夜清。想君擁鼻坐，端學苦吟生。泥深欺我馬，歸卧日半楹。浩然有奇想，非子定誰評。
晚歸寄无咎二首  其二 張耒
屋東雲移山，屋西日半壁。餘天一劍清，遠雨萬絲白。官事癡可了，未遭官長責。惟應晁夫子，不可別頃刻。
送呂際秀才南歸 張耒
咽咽幽谷泉，蕭蕭秋竹風。豈不愛孤潔，但傷愁且窮。呂子南國秀，滄溟貯其胸。出試輒不偶，低頭避兒童。離家五千里，客飯苦不豐。冷落卧寒齋，苦吟和秋蟲。昨者投我詩，九歎閱未終。欲知作者心，但視讀者容。文章出貧賤，此事今古同。但願子富貴，不願文日工。今日告我別，出門若驚鴻。各在天一方，何當復相逢。
西山寒溪 張耒
茲行頗閒暇，聊此山水間。幸有所携人，臭味同一源。山溪並修澗，嘉木間蒲蓮。杉松鳴古剎，始覺此溪寒。孤亭出屋背，石磴相牽攀。迎客窮道人，俯僂鬚眉斑。釋子具粗糲，雖貧有餘歡。午登西山去，路作九曲彎。山禽慣不驚，夏木秀且繁。緬懷紫髯公，奠玉祠天壇。豪强有遺韵，興廢無留觀。空巖一泓泉，引予掏清甘。至人悲熱惱，遺此消昏煩。我茶非世間，天上蒼月團。爲爾惜不得，烹瀹澆晨餐。深谷晚易陰，快雨時斑斑。但見夾道松，龍髯濕蒼顔。念我亦閒人，屏居閉柴關。不使倒珠玉，濟我胸中慳。之官亦漫浪，遇勝却盤桓。平生據頑鈍，信命傲憂患。言歸徒旅疲，就蔭休征鞍。却視來時舟，一葉繫荒灣。
送張天覺使河東席上分題得將字 張耒
張侯蜀都秀，玉立身堂堂。手持明光節，六月登太行。三晉雄中夏，朔方臨大荒。傳聲賢使者，父老相扶將。控弦百萬戶，十年廢耕桑。但使把鋤犂，自然息桁楊。主人延閣老，別酒泛蘭觴。寄聲梁諫議，欲試紫參方。
答仲車 張耒
先生居山陽，時事不挂齒。讀書逾五車，不肯著一字。今朝苦歎嗟，告我將老矣。我意與子殊，欲去依禪子。
和仲車元夜戲述 張耒
華燈耀廣陌，皎月臨重城。惟我二三子，柴門通夜扃。展書對明燭，濁酒徐徐傾。崢嶸千萬慮，一醉皆能平。
和魯直 張耒
濟物非僕僕，功名愧無心。倚市安能美，汲泉不厭深。老人夙有尚，瓶缽好叢林。安能紅塵裏，徒使老駸駸。
書館直舍 張耒
紫禁斷人聲，蓬山轉春日。樓外晚鼓傳，城陰衛番出。循除擷新秀，紅紫間疏密。倚天黄金闕，龍虎氣鬰律。明時賦鉛槧，寓直守編帙。疏閒謝裨補，歲月感飄忽。謝公山林賞，不爲軒冕屈。體道無朝野，達情慚利物。
宣城至日謁天慶觀行香呈郡僚 張耒
溪山慘殘歲，况乃值深冬。清晨率其屬，肆禮凝琳宮。漠漠冒原露，凄凄隔水風。南方異氣候，霜葉未全紅。忽憶簪史筆，早趨闢蒼龍。拜舞東閣上，佳氣鬰葱葱。談笑出右掖，交游盡英雄。老大心已矣，依然魂夢中。
秋日獨酌懷榮子邕 張耒
新秋一盃酒，風雨早凉天。眷言西鄰友，咫尺莫能前。豈無病羸馬，泥滑不勝鞭。端居何爲者，落寞掩書眠。高柳颯已疏，碧草留餘鮮。衰懷感徂節，客舍悲流年。孤吟誰與和，獨酌還醒然。新晴野路乾，期子南山邊。
夜初凉 張耒
庭木舞風雨，清秋來我堂。衾裯偃宵寐，燈火照新凉。昔我來清潁，庭花有晚芳。坐看桐葉暗，已近菊枝黄。歲月忽流駛，形骸變老蒼。淹留應有命，通塞詎能量。寂歷年華晚，優游永日長。憂時非我事，黄卷有虞唐。
題陸羽祠堂兼寄李援援有詩殊佳二首  其一 張耒
陸子不可招，寥寥風月魂。空堂掩遺像，幸此配老禪。舉世人澆薄，云誰知子賢。竟陵樵牧地，陳迹豈復存。我欲歌子詩，三歎撫無弦。瓦登薦秋菊，酌此石井泉。
題陸羽祠堂兼寄李援援有詩殊佳二首  其二 張耒
清詩弔陸子，味若堂下泉。陸子骨已朽，青松代之言。松亦安能言，風至時蕭然。至談非牙舌，陸子意已傳。
萬松亭有感 張耒
微雨濕青松，松間多好風。翠光濃欲滴，對舞千蛟龍。可惜青玉釵，道邊委蒿蓬。幽人不汝棄，應有綠毛翁。
今旦 張耒
今旦寒氣至，晨坐進一杯。一杯未能已，三酌竟空罍。我有胸臆事，欲言誰使陪。往往中夜歎，鬰結無由開。頼此樽中君，破悶有後來。時時從之遊，報我以歡咍。古國多寒肴，老妻治炮煨。誰云一日富，此價萬瓊瑰。
摘梅花數枝插小瓶中輒數日不謝吟玩不足形爲小詩 張耒
疏梅插書瓶，潔白滋媚好。微香悠然起，鼻觀默自了。秀色定可憐，仙姿寧解老。禪翁心土木，對此成魔惱。
霜後步西園 張耒
濃霜失暄妍，短日淡無色。回風振中園，摇落聲策策。草根饑鳥啄，飛舞時嘖嘖。野荒無遺粒，卒歲將何食。鮮鮮西牆下，幽草弄寒碧。四時不吾欺，聊假汝頃刻。
冬懷三首  其一 張耒
悲笳奏已罷，落月在西壁。卧聞中林鳥，先曉鳴嘖嘖。爾求亦易供，固合事安息。夜歸陵旦起，何爾更勞役。乾坤擾萬物，不使輕有獲。無求良獨難，何以休吾力。
冬懷三首  其二 張耒
揚雄老不遇，寂寞玩文史。厠身虎狼間，乃卒脫其死。中恬遺外慕，獨樂異衆喜。但有載酒人，何用求知己。
冬懷三首  其三 張耒
年來百事懶，惟樂靜中趣。天寒無來客，終日常閉戶。進取乏時才，窮通有天數。委身付造物，已矣隨所遇。
感春三首  其一 張耒
東風吹桃李，花落已滿地。摇摇新柳枝，薄蔭纔可芘。誰云同一時，榮謝兩異意。由來何足較，要之歸一致。
感春三首  其二 張耒
默坐不復出，浮雲作朝陰。離離簷間花，隨雨下故林。物色一如此，朱顔坐凋侵。自歌陽春曲，吾不待知音。
感春三首  其三 張耒
午日步西園，繁花亂相照。夭夭海棠枝，顧我如欲笑。殷紅點輕素，含吐皆窈窕。持贈東鄰子，願言論久要。
春日雜詩六首  其一 張耒
啼鳥喚我覺，簷日行且午。纍纍出葉鶯，庭雀鳴欲乳。妻兒病酒睡，鷄犬樂其侶。風光不我違，舍醉何有度。
春日雜詩六首  其二 張耒
東風入我園，落落如急霰。感之復携酒，撫樹爲三歎。離離牆間草，滿地不可踐。陰陽本無情，榮謝欲誰怨。
春日雜詩六首  其三 張耒
春晏百草秀，野花無復名。悲哉桃李闌，念此聊掇英。翩翩雙飛蝶，天靜午日晴。悲憂浪自苦，有酒但知傾。
春日雜詩六首  其四 張耒
堂南老榆柳，清陰漸交映。飄飄風花乾，渥渥雨葉盛。鳥鳴日方遲，客去門逾靜。自無濟世略，耿耿欲誰省。
春日雜詩六首  其五 張耒
三月行復至，青春坐侵尋。飛花去寂寂，新葉來駸駸。白日照芳草，荒園亂鳴禽。朱顔任自老，安事累吾心。
春日雜詩六首  其六 張耒
東風忽無情，吹我園中花。繁紅與艷紫，零落委泥沙。鳴鳥亦何事，啾啾竟諠譁。須知盛已極，委棄欲誰嗟。
官閒 張耒
官閒吏歸早，歲晏寒欲盛。槐稀庭日多，鳥下人語靜。幽花破寒色，過雁驚秋聽。酒賤莫厭沽，北風行欲勁。
秋池 張耒
平生落寞意，况此秋池側。寒水靜無波，衰荷委餘碧。蕭蕭動風鬢，照影感新白。來往雙浴鳬，爾生真自得。
雜咏三首  其一 張耒
隆中卧龍公，平昔事耕釣。無言顧同儕，高視獨長嘯。彼寧惜開口，顧爾非同調。何事逢玄德，曹孫一言料。
雜咏三首  其二 張耒
六槐當我庭，春葉密如幄。朝來南風起，已見萎葉落。盛衰同時來，豈必待蕭索。鄙哉兒女癡，倩倩情所樂。
雜咏三首  其三 張耒
鳥鳴高屋上，饑顧朝求食。擾擾市井人，日夜衣食迫。豈伊理當然，或者養未得。我歌南風詩，歸坐還歎息。
飛雲 張耒
時雨久不施，飛雲作朝陰。芃芃中原麥，頼此三日霖。朝陽忽清霽，披露南山岑。雖無濟物跡，膏澤在民心。
和應之燈蛾 張耒
萬物皆畏死，爾生何獨愚。由來附炎熱，鮮不喪其軀。淺淺權利客，躚躚輕薄夫。高門甚烈火，相勸以奔趨。
自黄州至巴河遊靈巖寺觀孫仲謀刑馬壇相傳權于此刑馬祀江神遂提師伐壽春云 張耒
喬木隔塵埃，華堂敞深僻。人靜好鳥鳴，睡餘疏雨滴。悲愁感蕭瑟，弔古披荒寂。尚溯紫髯翁，誓師沉馬璧。
雜詩二首  其一 張耒
獨居無與往，况此陰雨天。起來復何有，詩書散我前。偃卧一榻上，讀書疲復眠。經綸負夙志，跌蕩窮吾年。
雜詩二首  其二 張耒
高堂斷四聽，鳴雨曉未止。堂空雨聲大，滴滴清我耳。朝眠引幽夢，遇我同心子。談笑未容周，夢開坐千里。
搗藥 張耒
指可握而足，臂可攘無他。何爲勤藥物，杵臼日諠譁。指臂何與人，正欲使其佳。念此慚吝生，達人其我嗟。
烏臼 張耒
烏臼强知曉，譊譊鳴暗天。我事不須早，援衾且復眠。朝暉方聵聵，慘凜蔽清妍。且復待午景，負此簷間暄。
春林 張耒
春林露如雨，蕭蕭曉花寒。引手攀高紅，微香來鼻端。何以比芳潔，置之青玉盤。持歸供像佛，相對淡無言。
華月 張耒
華月流春宵，散我高林影。披衣步其下，愛此掃地靜。吾心方浩然，萬境一澄瑩。徙倚玉繩低，寂寥沈遠聽。
離楚夜泊高麗館寄楊克一甥四首  其一 張耒
去城未五里，夜纜繫衰柳。水亭暗風雨，人散聞吠狗。平生足羈旅，沉此還往久。有感不自知，悽然獨回首。
離楚夜泊高麗館寄楊克一甥四首  其二 張耒
水天夕雲重，不雨衣自濕。夜寒更士語，雞唱舟子急。青黄數宿莽，蒼茫暗原隰。高城亦何有，倚檣成獨立。
離楚夜泊高麗館寄楊克一甥四首  其三 張耒
客去水關閉，疏燈亦復收。川鳴半夜雨，卧冷五更秋。扁舟已寒暑，冉冉真乘桴。一燈照客睡，短夢良悠悠。
離楚夜泊高麗館寄楊克一甥四首  其四 張耒
士師我自出，爽邁凌清秋。年少不飲酒，昏燈夜問囚。爾家外大父，聽獄代其憂。備饑朝煮飯，驅蚊夜張幬。獄成上府時，稽顙呼張侯。恕心臨縲紲，相盜以戈矛。無令市死厲，請帝號重幽。
三月小園花已謝獨芍藥盛開 張耒
靄靄春日晚，寂寂新陰繁。千紅與萬紫，盛極一時闌。西堂晚芍藥，百萼乘露鮮。紅妝諸美人，錦繡富春妍。東風時過之，舞態低昂翻。折贈懷溱洧，感之爲三歎。
題焦山 張耒
焦山如伏龜，萬古浸碧浪。舉頭北顧海，尾負金剎壯。我聞城東樓，秀色日相向。松杉數毛髮，人物見下上。欲携浮丘公，據殻恣潜漾。仙風如見引，金闕或可訪。
春日雜興四首  其一 張耒
桃李用事辰，鮮明奪雲綺。繁華一朝去，默默慚杞梓。時徂鷹化鳩，地遷橘爲枳。獨有羨門生，後天猶不死。
春日雜興四首  其二 張耒
昔我遊京室，交通五陵間。主客各英妙，袍馬相追攀。千金具飲啜，百金顧吹彈。纓弁羅廣席，當頭舞交竿。鮮妝耀淥酒，錦纈生風瀾。燈燭暗夜艾，士女紛相班。歡娛易徂歇，轉盼如飛翰。亹亹負孤願，離離銜永歎。山鳥窺茗飲，簷花笑蔬餐。棄捐勿重陳，事定須蓋棺。
春日雜興四首  其三 張耒
客從遠方來，遺我昭華管。吹之幻人心，異境生虛窾。磝磝青嶂橫，决决春流滿。馬蹄交狹斜，車轂錯平坦。士女競芳辰，禽魚蔭修笴。依微認涕笑，凌沉見纖短。停吹欻泯滅，耽耽復空館。靈物信所直，顧恨知音罕。
春日雜興四首  其四 張耒
潭潭故邑井，猗猗上宮蘭。不食自清渫，莫服更幽閑。志士恥窮極，卷迹甘饑寒。佳辰邈良覿，觸物懸悲端。入途眇回遠，經歲曠音翰。豈不慕裘馬，詭得非所安。蟬冕多怵迫，繩樞鮮憂患。枉尋竟何補，方枘誠獨難。
出長夏門 張耒
出郭心已清，青山忽相對。游人傍流水，俯仰秀色內。誰張蒼玉屏，中斷神斧快。清伊瀉其間，銀漢曳天派。參差樓觀出，杳靄林麓邃。巖聲答遠響，水影弄空翠。同遊得君子，興與烟霞會。選勝雖自茲，高懷已塵外。
飯昭果寺 張耒
飄然乘興遊，殽酒笑俗具。僧居致野飯，草草亦有趣。山僧慣迎客，煮茗新泉注。岩花得春遲，晚秀見紅素。蕭蕭野市井，人物自來去。溪光送孤舟，石色照素樹。題名掃高壁，歲月記所遇。書罷迹已陳，出門猶反顧。
渡伊水 張耒
雙崖若爭妍，秀色日相射。遊人誇水東，揮榜渡清瀉。潺潺溪邊風，五月自瀟洒。中流望南北，河漢自天下。嗟予水鄉客，塵土困蹈藉。江湖久懷歸，無地稅征駕。臨流動長想，照影久悲咤。滄洲倘有歸，功業付高謝。
白公祠 張耒
斯人不可見，千古懷清風。猶想鸞鳳姿，翛然山水中。空祠遺像儼，過者爲肅恭。同時富貴人，泯滅知何窮。公昔得所遇，慨然屢輸忠。一傷巧舌刀，泯默類瘖聾。出處竟無禍，卷舒詎知蹤。被獲空歎麟，不制方爲龍。
上皇龕 張耒
升危躡石梯，已覺毛骨異。玄龕剖山腹，六月霜雪至。佛臺磨青瑶，紺滑不留水。巍巍數天人，蒼玉刻冠佩。老僧拂高崖，上有昔人字。國都已蕭瑟，山澤隠遺事。西軒俯空闊，晝夜納蒼翠。卜築莫後時，林中有餘地。
石樓 張耒
清溪若奔虬，八鎖束其頸。奔騰去莫脫，擺掣姿驍猛。嘈嘈戰風霆，萬鼓助其勁。聲驅石崖動，氣抱晴日冷。我來怯初登，注視久乃定。悠悠山川闊，寸目羅萬景。平生林野趣，疏放謝鞭警。會期山月出，一嘯清夜永。
上方 張耒
足躡青玉磴，躋攀不知勞。回頭瞰木杪，始覺所歷高。孤鳥去滅沒，奔溪深怒號。白日當畫梁，青雲送微飈。坐久神慮平，微凉清骨毛。但警塵垢容，俯仰近赤霄。古壁有遺字，昔人嗟寂寥。南風不知暑，古木常蕭蕭。
三龕 張耒
萬穴列巖壁，三龕獨雄夸。封山鑿其骨，開像儼且呀。悲哉輕人功，不計歲月賒。像成竟何補，國破荒蓬麻。悠悠清伊水，去去縈山斜。晚渚栖暝鷗，夕波戰餘霞。陵谷良未遷，古今如轉車。應有千年鶴，歸顧如咨嗟。
晚飯寶應 張耒
晚風吹古栢，落照明空山。深行得寶剎，崖嶺相回環。人遠草木邃，境幽魚鳥閒。道人掃華堂，延我具晚餐。齋庖野菊美，石井新泉寒。既飽陟上方，浮香出林端。平生麋鹿志，强學伏車轅。塵懷造勝絕，欲去猶三歎。
廣化遇雨 張耒
浮雲蔽高峰，臺殿延晚色。風聲轉谷豪，雨脚射山白。東樓瞰虛明，龍甲排松栢。蕭森異人境，坐視動神魄。撞鐘寺門掩，晚霽尚殘滴。相携下山去，塵靜馬無跡。歸來解鞍歇，新月如破璧。但恐桃花源，回舟已青壁。
寄子瞻舍人二首  其一 張耒
皎皎連城璧，實惟天地珍。足傷曾不售，寶氣終氤氳。山川媚餘秀，星斗攬奇氛。終然不可掩，三浴祓埃塵。天王齋戒受，嚴庭具九賓。貯之黄金臺，籍以九龍茵。事稱忘禮厚，人誰駭其新。車輪走四方，爭睹快一陳。無瑕故易傷，斂輝志乃神。
寄子瞻舍人二首  其二 張耒
紛紛名利場，向背不知醜。翟公書其門，客態自如舊。勢去競詆沮，有餘丐升斗。高賢少畦畛，小子多狀候。退之呼字生，房相肆琴叟。事奇出意表，欲辯不及口。神明勞忠孝，福祿日方厚。防微無早計，求福常恐後。
贈楊念三道孚 張耒
黄鶴樓前月，清輝千里寒。娟娟過江北，送子別長安。長安百萬家，車馬無時閒。中天聳觀闕，四海會衣冠。憐爾薜蘿子，豪華駭新觀。蕭蕭囊中句，饑坐奏清彈。漫郎久不愜，逸思生風翰。寄聲武昌魚，欲從傖父餐。
曉赴秘書省有感 張耒
桃李欲開時，長安春正好。晴空倚閶闔，朝日散馳道。雲收龍蛇榜，爛爛金碧曉。清都不容塵，虎士守洒掃。家無當關警，襟袂免顛倒。何慚驅款段，吾事不須早。儒生近卜祝，本自異時好。聖朝尚文雅，詔使窺鴻寶。平生一盃酒，江海送吾老。靜喧非人事，不得守懷抱。跳梁干造物，乃取鏌鋣誚。委懷隨所遭，千葉纔一笑。
贈无咎以既見君子云胡不喜爲韵八首  其一 張耒
平生懷想人，握手良未易。接君同舍歡，此事非此世。十年淮海夢，一笑相逢地。投分白首期，願言何有既。
贈无咎以既見君子云胡不喜爲韵八首  其二 張耒
賢愚譬觀形，美醜不自見。醫肱待三折，劍鐵要百鍊。磨君古青銅，汰簡寄明辨。一智出千愚，食芹敢忘獻。
贈无咎以既見君子云胡不喜爲韵八首  其三 張耒
文風還正始，磊落有諸君。長者進後生，亦使我有聞。譬如狸與虎，偶使並稱文。終然不可及，困我力空勤。
贈无咎以既見君子云胡不喜爲韵八首  其四 張耒
文衰東京後，特起得韓子。支撐誹笑中，久乃化而靡。籍湜既洒掃，後生始歸市。垂君拯溺手，請效我一指。
贈无咎以既見君子云胡不喜爲韵八首  其五 張耒
詩壇李杜後，黄子擅奇勳。平生執羈靮，開府與參軍。舉詩秉筆徒，吟哦謾云云。安知握奇律，一字有風雲。
贈无咎以既見君子云胡不喜爲韵八首  其六 張耒
觸有羸其角，進有跋其胡。膏車秣吾馬，白日在修途。雖乏亡何杯，頗多未見書。力學致事功，良田本深鋤。
贈无咎以既見君子云胡不喜爲韵八首  其七 張耒
黄子少年時，風流勝春柳。中年一鉢飯，萬事寒木朽。室有僧對談，房無妾持帚。此道人人事，誰令予獨不。
贈无咎以既見君子云胡不喜爲韵八首  其八 張耒
南山縛虎師，肯顧世書字。揚眉哦楚喉，鼎畔倒侯喜。詩聲一蒼蠅，下到霹靂耳。庸庸老尋常，物外有奇偉。
昨夜月中一睡殊有秋色覺書所見戲呈道孚 張耒
幽人息遙夜，四聽市聲寂。月華清可掬，天色紺欲滴。候蟲先知秋，微響出陰壁。精熒高露濕，斷續殘河白。興懷我自出，抱器方待擇。感時當有作，陋巷奏金石。予方問農圃，朝市嗟掃迹。先寒戒裘褐，歲暮養老客。
東園 張耒
荒園何所有，落葉與衰叢。含芳未肯吐，惟有木芙蓉。黄菊如佳人，綠萼包金茸。牀隨重陽酒，娛此憔悴翁。
次韵淵明飲酒詩  其一 張耒
我欲常飲酒，俗事苦奪之。飲酒不得醉，何如未飲時。顛倒衆譏笑，佳處正在茲。念此雖杜門，濁醪日常持。
次韵淵明飲酒詩  其二 張耒
出門憚應接，俗士不多情。對酒輒拜辭，好禮以求名。嗟嗟名幾何，曷足善爾生。共處一泡中，倏忽風濤驚。好飲信無補，不飲亦何成。
次韵淵明飲酒詩  其三 張耒
我久喜文詞，思與鴻鵠飛。老來覺非是，念昔正可悲。買金鑄杜康，百拜誓歸依。晉陶與康伯，九原吾與歸。涉世苦不諳，多病身早衰。惟有尊中酒，不與我心違。
次韵淵明飲酒詩  其四 張耒
處樂非縱情，處靜非避喧。豪夸與枯槁，彼各據一偏。悠然獨樂處，在我不在山。羲皇迹已遠，三酌呼可還。一罇每獨睡，不待賓客言。
次韵淵明飲酒詩  其五 張耒
所嗜人不得，一物百非是。猶有尊中酒，道勝無敢毀。彼哉譏謗者，誑口而信耳。當憂十八隔，罰此繆語綺。
次韵淵明飲酒詩  其六 張耒
自庇無一椽，道人分半宅。屋西羅古殯，寒草無人跡。纍纍長與少，豈復待年百。鴉飛朝樹疏，蟲弔宵月白。平生或不飲，至此方知惜。
次韵淵明飲酒詩  其七 張耒
曹參漢賢相，掾吏亦豪英。四海付醇酒，乃真知物情。亡秦餘毒烈，一洗百壺傾。和氣薰醉人，金革乃不鳴。卑卑談治道，陋矣洛陽生。
次韵淵明飲酒詩  其八 張耒
種樹東簷下，雨來發幽姿。微陽動九地，光彩變新枝。榮衰一以異，枯槁易神奇。消息天使然，人工徒爾爲。杜門沽酒飲，高懸吾馬羈。
次韵淵明飲酒詩  其九 張耒
里有好事者，我往罇輒開。我亦爲之盡，每往亦開懷。尚慮數見厭，動作旬月乖。今晨起苦晚，獨坐見烏棲。冬溫雪作雨，里巷苦多泥。且復閉門坐，開卷理多諧。誰知無言中，獨往不自迷。得意復終日，弭車不復回。
次韵淵明飲酒詩  其一○ 張耒
弱歲慕世名，中年頗探道。世間無非苦，病死與生老。相尋無窮已，遞代作榮槁。奇哉竺乾書，百遍讀愈好。汙泥雖云濁，本不害吾寶。酒雖破浄律，吾事在律表。
次韵淵明飲酒詩  其一一 張耒
昔嘗罹厄疾，一卧輒踰時。念無所歸咎，乃誓與酒辭。那知偶不死，持杯復飲茲。既飲輒爲盡，快哉復何疑。神暢病自失，此說信不欺。藥石傷天和，此方吾笑之。
次韵淵明飲酒詩  其一二 張耒
世間有醉鄉，百世本一境。欲游不待駕，但畏足疾醒。其鄉無限界，亦不阻巖嶺。陰陽無疾癘，風俗盡箕潁。君往余請從，無待宵燭炳。
次韵淵明飲酒詩  其一三 張耒
酒盡輒起沽，躭然待酒至。呼兒挈樽杓，未酌兀已醉。譬如念醯醢，流液不待味。醉客失揖讓，醉語少倫次。坐客皆摇頭，知稀故我貴。
次韵淵明飲酒詩  其一四 張耒
兒童居宛丘，里巷昔所經。重來三十年，落魄竟何成。扣門問長老，主人多已更。蕭蕭城南道，松柏共墳庭。念此久興歎，游不待鷄鳴。悠然且飲酒，聊以慰平生。
次韵淵明飲酒詩  其一五 張耒
歲晏霰雪集，客庭號北風。老人不復出，兀睡小齋中。忽然身且老，惜此歲時窮。一弛不再張，吾身如掛弓。
次韵淵明飲酒詩  其一六 張耒
淵明酒不足，種秫猶可得。無秫酒須求，時人嘲我惑。寧當且醉酣，慎勿疑通塞。但憎獨醒人，豈有禁酒國。酩酊忘對言，滿引常默默。
次韵淵明飲酒詩  其一七 張耒
樂天好飲者，少亦登貴仕。八年潯陽謫，學道乃忘己。與時雖寡怨，行己終有恥。抗言立朝廷，放志傲閭里。優游禍福間，出處皆可紀。乘流與偕逝，遇坎輒復止。酣歌盡百年，天理端可恃。
次韵淵明飲酒詩  其一八 張耒
吾知李太白，瀟灑本天真。一飲三百杯，不問漓與醇。子雲亦好飲，白髮事亡新。奇窮易投閣，區區賦劇秦。兩賢竟誰樂，千載同埃塵。
次韵淵明飲酒詩  其一九 張耒
平生自百懶，而獨於酒勤。生事萬緣疏，而獨於酒親。皇皇東家丘，隠者笑知津。我欲去即去，柴車不勞巾。但飲百年中，不愧飲酒人。
與潘仲達二首  其一 張耒
東風沛甘雨，百物一時好。江南桃李盡，紅紫到百草。道傍負擔子，寒食歸祭禱。念我淮上丘，三年不躬掃。
與潘仲達二首  其二 張耒
淮陽牡丹花，盛不數京洛。姚黄一枝開，衆艷氣如削。亭亭風塵表，獨立朝萬萼。誰知臨老眼，更復美葵藿。
莎雞 張耒
金風透殘伏，玉樹先秋凉。喓喓草間蟲，感時振衣裳。楚客思萬里，夜吟怨藜床。勞勞終夕語，共此簷月光。孤輪曳獨繭，折管韵哀傷。辛苦豳父兄，無衣畏風霜。
宦遊 張耒
宦遊吾漫爾，未慕致身早。秋來憶山苦，遙夜夢顛倒。鳴蟲待誰聽，落葉煩我掃。誰得省勞人，吾生常草草。
次韵秦覯 張耒
琬琰非世珍，昔以羊皮換。嗟君復何求，衆棄乃所玩。十年少游兄，閉口受客難。二毛纔一第，俗子猶憤惋。人間異巧拙，善琢貴顔汗。嬋娟守重閨，倚市爭倩盼。君胡寶滯貨，屢辱訪衰懦。譬猶卧仆塗，更侑觥與散。球然瑚璉質，磨琢爭璀璨。遲君三年鳴，更用驚我慢。
阿几 張耒
小兒名阿几，眉目頗疏明。日來書案傍，學我讀書聲。男兒事業多，何必學讀書。自古奇男子，往往羞爲儒。阿几笑謂爺，薄雲無密雨。看爺饑寒姿，兒豈合貴富。翁家破篋中，惟有書與史。教兒不讀書，更欲作何事。
宿虹縣驛 張耒
長隄隘舟車，上下無暫歇。煎熬古驛門，聒聒爭瑣屑。東南淮浙富，輸餽日填咽。楚風習喧卑，吳舌動嘲哳。平生耽靜意，投鬧劇含噦。况茲道路勤，强食慰饑渴。年來嵩洛興，久與泉石結。終當卜吾廬，雲山對華髮。
有感三首  其一 張耒
一春苦多風，桃李見無幾。良遊時已失，忽忽三月尾。中間亦何有，徒自亂心耳。所嗟違所娛，坐費良日晷。堂北千葉桃，微本混榛枳。居然未之省，一日燦相視。零丁不忍摘，攀玩聊自慰。乃知物雖微，未易即疏棄。從今至零落，猶足伴尊胾。仍煩芊綿草，藉我花前醉。
有感三首  其二 張耒
昨日鴉作巢，今者鴉哺兒。念知三月闌，春物行已稀。晚風颯不收，殘紅怨餘姿。回風起輕寒，擁爐火重吹。燈明夜齋靜，目澀臨書遲。病齒不飲酒，持盃勸妻兒。豈無兒女心，惆悵桃李蹊。彼昏安目前，丈夫方有思。
有感三首  其三 張耒
古今不殊途，掩卷獨長想。炎爐與死灰，相去如反掌。彼昏誠不知，一醉富莫量。那知道旁殍，曾是厭盃盎。一金短販兒，豈暇議得喪。但憐反覆間，觀者爲惆悵。聖賢蹈大方，不苟目前妄。寄身愛憎間，得失真一餉。
食菜 張耒
大雨困淋漓，小雨傷霢霂。哀哉南畝人，日夜塗手足。入倉無一粒，敢望祈報福。餘功歸老圃，畦菜青滿目。長官却野饋，性命赦雞鶩。何須問清白，薦德芻一束。歸來輟食歎，每悔釜炊玉。青衫尚如此，何况膏粱腹。願君少自寬，謀遠須食肉。
王子開朝散早年以疾病謝事還江陰求詩爲別三首  其一 張耒
濟物昔所務，捨耕還自非。駸駸老將至，忽忽意多違。門有王夫子，柴車謝事歸。令人三歎息，羞澀向塵衣。
王子開朝散早年以疾病謝事還江陰求詩爲別三首  其二 張耒
田園何日到，水國洗秋寒。興來出飲酒，興罷歸杜門。漫郎遊已倦，老眼亂丹鉛。扁舟肯載我，共看雪濤翻。
王子開朝散早年以疾病謝事還江陰求詩爲別三首  其三 張耒
避祿免危疾，棄鉛得黄金。鬚眉藹如漆，便覺老難侵。江湖足幽遯，市卒或可尋。莫思芙蓉子，丹田亂君心。
暮春奉女兄弟集宴堂 張耒
晨暉麗花柳，流水灧池塘。暮春漸暄燠，華構肅朝凉。使君簿領暇，亦復陳壺觴。班坐豈異人，骨肉皆歡康。遙山出遠翠，遠水明斜陽。歡言不期醉，淡泊味何長。